‘Go Pulum Ol Man Oli Kam Disaepol’ | Watchtower Study\nLANWIS Acholi Afrikaans Aja Akha Albanian Altai Alur American Sign Language Amharic Amis Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Wes) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Isoko Italian Italian Sign Language Japanese Japanese Sign Language Javanese Jehu Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngangela Nias Nicaraguan Sign Language Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Wes Afrika) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Silozi Silozi Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nVAS BLONG YIA 2020:‘Yufala i mas go long ol man, pulum olgeta oli kam disaepol, mo baptaesem olgeta.’—MAT. 28:19.\nSINGSING 79 Tijim Olgeta Blong Stanap Strong\n1-2. ?Enjel i talem wanem long ol woman long beregraon blong Jisas? ?Mo Jisas i talem wanem long olgeta?\nLONG namba 16 Nisan long yia 33, long eli moning, sam woman we oli ona gud long God oli harem nogud tumas, taem oli stap wokbaot i go long hol blong ston we ol man oli putum bodi blong Jisas long hem tri dei bifo. Oli go blong putum oel mo lif we i smel gud long bodi blong Jisas. !Be oli sek se beregraon i emti! Wan enjel i talem long olgeta se Jisas i laef bakegen finis, mo i se: “Hem i stap go fastaem long Galili. Bambae yufala i luk hem longwe.”—Mat. 28:1-7; Luk 23:56; 24:10.\n2 Taem oli aot long beregraon, Jisas i kamtru long olgeta mo i talem se: ‘Yufala i go talem long ol brata blong mi se oli save go long Galili, mo long ples ya, bambae oli luk mi.’ (Mat. 28:10) !Fas samting we Jisas i mekem afta we hem i laef bakegen, hem i go mitim ol disaepol blong hem! !Hem i mas gat sam impoten samting blong talem long olgeta!\n?OL TOK BLONG JISAS I GO LONG HU?\nAfta we Jisas i laef bakegen, hem i mitim ol aposol mo sam narafala long Galili, mo i talem se oli mas ‘go long olgeta man, blong pulum olgeta oli kam disaepol (Haf 3-4)\n3-4. ?Olsem wanem yumi save se tok blong Jisas long Matiu 28:19, 20 i no go long ol aposol nomo? (Yu luk pija long fran pej.)\n3 Ridim Matiu 28:16-20. Taem Jisas i mitim ol disaepol blong hem, hem i tokbaot impoten wok we oli mas mekem, mo we yumi tu yumi mas mekem tede, i se: “Yufala i mas go long ol man blong olgeta neson, yufala i pulum olgeta oli kam disaepol blong mi, . . . mo yufala i tijim olgeta blong oli folem olgeta tok ya we mi mi talem finis long yufala.”\n4 Jisas i no talem tok ya long ol 11 gudfala aposol blong hem nomo. Hem i wantem se olgeta man blong hem oli prij. ?Olsem wanem yumi save samting ya? Taem Jisas i talem tok ya antap long wan hil long Galili, i no ol aposol nomo we oli stap. Enjel i talem long ol woman ya se: “Bambae yufala i luk hem [long Galili].” Taswe i mas gat ol woman tu oli stap. Mo tu, aposol Pol i talem se Jisas i “kamtru long bitim faef handred brata long semtaem nomo.” (1 Kor. 15:6) ?Jisas i kamtru wetaem long olgeta ya?\n5. ?Olsem wanem yumi save se 1 Korin 15:6 i tokbaot taem ya we Jisas i mitim olgeta antap long hil long Galili?\n5 I luk olsem se, long 1 Korin 15:6, Pol i stap tokbaot taem ya we Jisas i mitim olgeta antap long hil ya long Galili, olsem Matiu 28 i tokbaot. ?Olsem wanem yumi save? Fas samting se: Plante long ol disaepol blong Jisas oli man Galili. Taswe i stret blong ting se Jisas bambae i mekem wan bigfala miting olsem antap long wan hil long Galili. Namba tu samting: Jisas i mekem miting finis wetem ol 11 aposol blong hem long Jerusalem. Sipos hem i wantem se ol aposol ya nomo oli pulum ol man oli kam disaepol, hem i save talem long olgeta long Jerusalem. I no nid blong hem i talem se oli mas go mitim hem long Galili, wetem ol woman mo sam narafala.—Luk 24:33, 36.\n6. ?Olsem wanem Matiu 28:20 i soemaot se tok blong Jisas i go long yumi tede? ?Olsem wanem yumi obei long tok ya?\n6 Namba tri samting: Jisas i no givim wok ya long ol fas Kristin nomo. ?Olsem wanem yumi save? Las samting we Jisas i talem long ol man blong hem se: “Mi bambae mi stap wetem yufala oltaem, gogo kasem en blong wol.” (Mat. 28:20) !Tok ya blong Jisas i tru tumas! !Tede ol man blong hem oli ful swing long wok blong mekem disaepol! !Evri yia, klosap 300,000 man oli kam disaepol blong Jisas, mo oli baptaes!\nHalpem olgeta we oli stadi Baebol blong oli kam disaepol blong Kraes\n?Olsem wanem blong kam gud moa blong pulum ol man oli kam disaepol?\n7. ?Bambae yumi tokbaot wanem, mo from wanem?\n7 Plante man we oli stadi Baebol, oli gohed gud mo oli baptaes. Be samfala oli fraet blong kam disaepol blong Jisas. Oli laekem blong stadi, be oli no gohed go kasem we oli baptaes. Sipos yu stadi wetem wan man, i sua se yu wantem givhan long hem blong i folem ol samting we hem i lanem, mo i kam wan disaepol. Wajtaoa ya bambae i tokbaot olsem wanem blong halpem ol man we oli stadi, blong oli lavem Jehova mo oli gohed gud. ?From wanem i gud yumi tokbaot samting ya? From we maet yu mas mekem desisen blong stopem stadi blong wan man.\nHALPEM MAN BLONG I LAVEM JEHOVA\n8. ?From wanem i had blong givhan long sam man blong oli lavem Jehova?\n8 Jehova i wantem se man i wosipim hem from we i lavem hem. Taswe yumi mas halpem man we i stadi blong i kasem save se Jehova i tingbaot yumi wanwan mo i lavem yumi. Yumi wantem se hem i tingbaot Jehova olsem Papa blong ol pikinini we oli no gat man blong lukaot long olgeta, mo hem i mekem i gud tu long ol wido. (Sam 68:5) Taem hem i kasem save se Jehova i lavem hem tumas, samting ya bambae i tajem hat blong hem, nao sloslo bambae hem i lavem Jehova. I had blong samfala oli tingbaot Jehova olsem wan Papa we i lavem olgeta, from we maet stret papa blong olgeta i no soemaot lav. (2 Tim. 3:1, 3) Sipos i olsem, taem yu mekem stadi, yu mas makem gud ol nambawan fasin blong Jehova. Givhan long hem blong i kasem save se God i wantem we hem i kasem laef olwe, mo bambae i givhan long hem blong mekem olsem. ?I gat sam narafala samting tu we yumi save mekem?\n9-10. ?Wanem tufala buk we yumi mas yusum blong mekem ol Baebol stadi, mo from wanem?\n9 Yusum tufala buk ya “?Baebol i Tijim Wanem?” mo ‘Stap Long Laef Ya We God i Lavem Yu.’ Tufala buk ya i blong halpem ol man we yumi stadi wetem olgeta, blong oli lavem Jehova. Long Japta 1 blong buk ya Tijim Wanem, oli save faenem ansa blong ol kwestin ya: ?Ol trabol oli olsem panis we God i givim? ?God i harem nogud taem man i safa? ?Yu save kam fren blong Jehova? Buk ya ‘God i Lavem Yu’ i givhan long ol man blong oli save olsem wanem blong folem ol tok blong Baebol long laef blong olgeta, mo kam klosap long Jehova. Nating se yu stadi finis wetem samfala long tufala buk ya, be taem yu gat wan niufala stadi, yu mas rerem buk bakegen, mo tingbaot olsem wanem blong yusum save ya blong givhan long hem.\n10 ?Be olsem wanem sipos man we yu stadi wetem hem i askem wan kwestin we i no stap long tufala buk ya? Maet yu save pulum hem blong i ridim narafala buk we ansa i stap long hem. Olsem nao, yu save gohed blong mekem stadi wetem hem long wan long tufala buk ya.\nOpenem stadi wetem prea (Haf 11)\n11. ?I gud yumi stat wetaem blong openem mo klosem stadi wetem prea? ?Olsem wanem blong eksplenem se prea i impoten?\n11 Openem stadi wetem prea. I gud yumi no tektaem tumas blong openem mo klosem stadi wetem prea, maet sam wik nomo afta we yu statem stadi. Oli mas luksave se yumi dipen long tabu spirit blong kasem save long Tok blong God. Samfala oli ridim Jemes 1:5 blong eksplenem from wanem yumi prea. Vas ya i talem se: “Sipos wan long yufala i sot long waes, i gud hem i gohed blong askem long God.” Nao oli askem long man we i stadi se: “?Olsem wanem yumi askem long God blong i givim waes?” Bambae hem i ansa se yumi mas prea long God.\n12. ?Olsem wanem yu save yusum Ol Sam 139:2-4 blong halpem wan man blong kam gud moa long ol prea blong hem?\n12 Tijim hem blong i prea. Talem long hem se Jehova i wantem we hem i prea wetem fulhat blong hem. Eksplenem se long ol prea blong hem, hem i save talemaot evri samting long Jehova, hemia ol samting we maet i had blong talem long wan narafala man. Blong talem stret, Jehova i save finis evri samting we i stap long hat blong hem. (Ridim Ol Sam 139:2-4.) Mo tu, yumi save pulum hem blong i askem help blong God blong sakemaot ol nogud tingting mo fasin. Wan eksampol: Nating se hem i stadi longtaem lelebet, be hem i gohed blong mekem lafet blong Krismas. Hem i save se i rong from we i kamaot long giaman wosip, be hem i laekem yet. Yu save pulum hem blong i talemaot klia ol tingting blong hem long Jehova, mo i plis long hem blong i halpem hem blong laekem nomo ol samting we Jehova i laekem.—Sam 97:10.\nSingaot stadi blong yu i kam long miting (Haf 13)\n13. (1) ?From wanem yu no mas tektaem tumas blong singaot hem i kam long miting? (2) ?Olsem wanem blong mekem se hem i no fraet blong kam long miting?\n13 Yu no tektaem tumas blong singaot hem i kam long miting. Ol tok we hem i harem long ol miting i save pulum hem blong i wantem mekem wok blong Jehova, mo gohed gud long trutok. I gud hem i luk video ya ?Wanem i Stap Hapen Insaed Long Haos Kingdom? mo yu singaot hem i kam wetem yu long miting. Sipos yu gat wan trak, yu save tekem hem i go. I gud tu blong tekem ol narafala pablisa oli go wetem yu long stadi blong hem. Olsem nao bambae hem i save plante long kongregesen, nao bambae hem i no fraet blong kam long miting.\nGIVHAN LONG HEM BLONG I GOHED GUD\n14. ?Wanem i save givhan long Baebol stadi blong i gohed gud?\n14 Yumi wantem se Baebol stadi blong yumi i gohed gud. (Efes. 4:13) Taem wan man i stat blong stadi Baebol, maet hem i stap tingbaot nomo olsem wanem stadi ya bambae i givhan long laef blong hem. Be taem hem i lavem Jehova moa, bambae hem i tingbaot olsem wanem hem i save givhan long ol narafala, wetem olgeta insaed long kongregesen tu. (Mat. 22:37-39) Long taem we yu luk se i stret, yu no mas fraet blong tokbaot janis we yumi evriwan i gat, blong givim presen mane blong sapotem wok blong Kingdom.\nTijim man we i stadi olsem wanem blong stretem ol problem (Haf 15)\n15. ?Olsem wanem blong tijim Baebol stadi blong i stretem ol problem?\n15 Tijim hem blong i stretem ol problem. Traem tingbaot sipos stadi blong yu i wan pablisa we i no baptaes yet, nao i talem se hem i harem nogud long samting we narafala long kongregesen i mekem long hem. Long taem olsem, i moa gud yu eksplenem samting we Baebol i talem se hem i save mekem, i bitim we yu agri wetem hem mo yu agensem narafala brata. I gat tu rod: Hem i save fogivim brata ya mo fogetem trabol ya, sipos no, hem i save go luk hem blong storian long kaen fasin, wetem tingting blong ‘givhan long hem.’ (Skelem wetem Matiu 18:15.) I gud yu givhan long hem blong i rerem ol tok we bambae hem i talem. Soemaot long hem olsem wanem blong yusum JW Library,® Buk Blong Mekem Risej, mo jw.org,® blong i save rod blong stretem trabol ya. Sipos hem i lanem blong stretem ol problem bifo we hem i baptaes, bambae hem i fren gud wetem ol narafala long kongregesen afta long baptaes.\n16. ?From wanem i gud blong singaot sam narafala pablisa blong oli joen long stadi?\n16 Singaot samfala long kongregesen mo eria elda tu, blong oli joen long stadi. ?From wanem i gud blong mekem olsem? Antap long ol risen we yumi tokbaot finis, maet oli save givhan long Baebol stadi ya long sam rod we yumi no naf blong givhan long hem. Traem tingbaot sipos hem i stap traehad blong lego sigaret, be hem i no save winim. Yu save askem long wan Witnes we hem tu i gat sem problem bifo, blong i joen long stadi. Maet hem i save givim sam gudfala advaes. Sipos yu fraet blong lidim stadi long fored blong brata ya, yu save askem long hem blong i lidim. Man we i stadi i save lanem plante samting long ol narafala we oli winim trabol long laef blong olgeta. Yu no mas fogetem se yu wantem givhan long Baebol stadi blong i gohed gud.\n?I MOAGUD MI STOPEM STADI YA?\n17-18. ?Blong mekem desisen blong stopem wan stadi, yu mas tingbaot wanem?\n17 Sipos yu luk se man we i stadi i no mekem sam jenis long laef blong hem, maet i moagud we yu stopem stadi. Blong mekem desisen ya, yu mas tingbaot sipos hem i kwik blong lanem samting o i slo. Yu save askem se: ‘?Nating se man ya i slo bitim ol narafala, be hem i stap mekem sam jenis?’ ‘?Hem i stap traehad blong “folem” samting we hem i lanem?’ (Mat. 28:20) Nating se hem i slo, be hem i mas mekem sam jenis long laef blong hem.\n18 ?Be olsem wanem sipos man i stadi longtaem lelebet be i no gohed gud? !Maet hem i finisim buk ya Tijim Wanem mo i statem ‘God i Lavem Yu,’ be hem i no kam long miting, mo i no kam long Memoriol tu! Mo plante taem hem i mestem stadi from ol smosmol samting nomo. Sipos i olsem, i gud yu toktok stret long hem, mo talem se bambae yutufala i stop fastaem. *\n19. ?Maet yu askem wanem long Baebol stadi we i no gohed gud, mo yu mas tingbaot wanem?\n19 Fastaem yu save askem long hem se: ‘?Wanem samting we yu luk se i had blong jenisim, blong kam wan Witnes blong Jehova?’ Maet hem i ansa se: ‘!Mi laekem stadi Baebol, be bae mi neva kam wan Witnes blong Jehova!’ Sipos hem i gat tingting olsem afta we hem i stadi longtaem lelebet, ating i gud yu stopem stadi. Be sipos hem i talemaot samting we i stap blokem hem, maet i defren. Ating hem i harem se neva bambae hem i naf blong prij long ol haos wanwan. Naoia yu save samting we i stap blokem hem, mo yu save givhan long hem.\nNo westem taem blong mekem stadi wetem man we i no gohed gud (Haf 20)\n20. ?Olsem wanem Ol Wok 13:48 i save halpem yu blong mekem desisen blong stopem wan stadi?\n20 Sore tumas, be sam man we oli stadi oli olsem ol man Isrel long taem blong Esikel. Long saed blong olgeta, Jehova i talem long Esikel se: “Oli stap luk yu olsem we yu wan man we i stap plei long gita, i stap singsing long ol sing blong switat, mo voes blong hem i naes we i naes. Oli stap lesin long ol tok blong yu, be oli no obei long hem nating.” (Esik. 33:32) Maet i had blong talem long wan man se bambae yu stopem stadi. Be yu mas tingbaot se, “taem we i stap yet i sot tumas.” (1 Kor. 7:29) Taswe yu no save westem taem blong stadi wetem man we i no gohed gud. Be yu mas go lukaot olgeta we oli “stret blong kasem laef we i no save finis.”—Ridim Ol Wok 13:48.\nMaet i gat samfala long ples blong yu we oli stap prea blong kasem help (Haf 20)\n21. ?Wanem stamba vas blong yia 2020? ?Olsem wanem vas ya bambae i givhan long yumi?\n21 Stamba vas blong yia 2020 bambae i givhan long yumi blong kam gud moa long wok blong pulum ol man oli kam disaepol. Jisas i talem ol tok long vas ya long ol disaepol blong hem antap long wan hil long Galili, i se: ‘Yufala i mas go long ol man, pulum olgeta oli kam disaepol, mo baptaesem olgeta.’—Mat. 28:19.\nYumi mas traehad blong kam gud moa blong pulum ol man oli kam disaepol mo baptaes (Haf 21)\n?From wanem i impoten blong halpem ol Baebol stadi blong oli lavem Jehova, mo olsem wanem blong mekem?\n?Olsem wanem blong halpem ol stadi blong oli gohed gud?\nBlong mekem desisen blong stopem wan Baebol stadi, ?yu mas tingbaot wanem?\nSINGSING 70 Yumi Traehad Blong Faenem Ol Gudfala Man\n^ par. 5 Vas blong yia 2020 i talem se yumi mas ‘pulum ol man oli kam disaepol.’ Olgeta man blong Jehova oli mas obei long tok ya. ?Olsem wanem blong givhan long olgeta we oli stadi Baebol, blong oli lavem Jehova mo kam ol disaepol blong Kraes? Stadi ya bambae i soemaot olsem wanem blong halpem olgeta blong oli kam fren blong Jehova. Bambae yumi tokbaot tu, olsem wanem blong save sipos yumi mas stopem stadi wetem wan man o nogat.\n^ par. 18 Yu wajem video ya Lego Ol Baebol Stadi We Oli No Gohed Gud long JW Brodkasting®.


?From Wanem Mi Mas Prea? | Ol Yangfala Oli Askem\nLANWIS Afrikaans Albanian Amharic Arabic Armenian Azerbaijani Bislama Bulgarian Catalan Cebuano Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Ewe Faroese Fijian Finnish French Ga Georgian German Greek Greenlandic Gun Haitian Creole Hausa Hebrew Hiligaynon Hindi Hungarian Iban Icelandic Iloko Indonesian Italian Japanese Kachin Kazakh Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Ndebele (Zimbabwe) Norwegian Nzema Pangasinan Papiamento (Aruba) Papiamento (Curaçao) Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (South Africa) Shona Silozi Silozi Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tiv Tsonga Turkish Ukrainian Uzbek Vietnamese Xhosa Yoruba Zulu\nWan ripot i soem se, 80 pesen blong ol yangfala long Amerika oli stap prea, be haf nomo oli stap prea evridei. Sam long olgeta oli stap tingting se: ‘?Prea i jes wan rod blong mekem mi harem gud, o i save mekem sam moa samting?’\n?Wanem ya prea?\n?God i stap lesin?\nTaem yu prea, yu toktok stret long God ya we i Wokem olgeta samting. !Yu traem tingbaot samting ya! Jehova i hae moa long olgeta man, be yet hem “i no stap longwe nating long yumi evriwan.” (Wok 17:27) Mo Baebol i tokbaot wan naesfala invetesen we i se: “Yufala i mas kam klosap long God, nao hem bambae i kam klosap long yufala.”—Jemes 4:8.\n?Olsem wanem yu save kam klosap long God?\nWan rod hemia taem yu prea—hemia rod blong toktok wetem God.\nWan narafala rod hemia taem yu stadi long Baebol—hemia rod blong God i “toktok” long yu.\nTaem yu toktok wetem God mo hem i toktok wetem yu—yu prea mo stadi long Baebol—bambae yu frengud moa wetem God.\n“Wan long ol bigfala blesing we wan man i save gat, hemia blong toktok wetem Jehova—blong storian wetem God Ya We i Hae We i Hae.”—Jeremi.\n“Taem mi prea mo mi talemaot ol dip filing blong mi long Jehova, mi harem se mi kam klosap moa long hem”—Miranda.\nNating se yu bilif long God—mo nating sipos yu stap prea long hem—samtaem i had blong akseptem tingting ya se hem i stap lesin. Be Baebol i singaot Jehova se: ‘Man blong lesin long ol prea.’ (Sam 65:2) Mo hem i askem yu blong “lego ol wari blong yu long hem.” ?From wanem? ‘From we hem i stap tingbaot yu.’—1 Pita 5:7.\nSamting blong tingbaot: ?Yu yu faenem taem blong storian wetem ol gudfala fren blong yu oltaem? Yu save mekem semak wetem God. I gud yu prea long hem oltaem, mo yu yusum nem blong hem, hemia Jehova. (Sam 86:5-7; 88:9) Yes, Baebol i pulum yu blong “prea oltaem.”—1 Tesalonaeka 5:17.\n“Prea i wan storian bitwin mi mo Papa blong mi long heven. Hem i wan man we mi save talemaot long hem, olgeta samting we i stap long hat blong mi.”—Moises.\n“Taem mi toktok wetem Jehova, mi tokbaot ol samting we oli stap dip insaed long mi, semak olsem we mi toktok wetem mama blong mi o wetem wan gudfala fren.”—Karen.\nBaebol i talem se: “Yufala i mas askem olgeta samting we yufala i wantem long God. Yufala i prea long hem, yufala i mas krae i go long hem blong hem i givhan long yufala, mo yufala i mas talem tangkiu long hem.”—Filipae 4:6.\n?Hemia i min se yu save prea from ol problem blong yu? !Yes! Baebol i talem se: “Yufala i mas putum ol trabol blong yufala long Hae God, nao hem bambae i blokem yufala, i sevem yufala.”—Sam 55:22.\nYes i tru, taem yu prea long God, yu save tokbaot ol problem blong yu, be yu mas tokbaot ol narafala samting tu. Wan yangfala nem blong hem Chantelle i talem se: “Bambae mi no frengud wetem Jehova, sipos oltaem mi stap askem nomo blong hem i halpem mi. Mi harem se mi mas talem tangkiu fastaem, mo mi mas gat wan longfala lis blong ol samting we mi wantem talem tangkiu from.”\nSamting blong tingbaot: ?Wanem ol samting long laef blong yu we yu wantem talem tangkiu from? ?Yu yu tingbaot tri samting tede we yu wantem talem tangkiu long Jehova from?\n“Nating se i wan smol samting nomo, olsem wan naesfala flaoa we yu laekem, be hemia i save pulum yu blong prea long Jehova mo talem tangkiu from.”—Anita.\n“Yu tingting dip long wan samting we Jehova i wokem o wan vas blong Baebol we i tajem hat blong yu, mo biaen yu talem tangkiu long Jehova.”—Brian.\n“Ol prea blong yumi oli mas dip olsem dip solwota, be oli no mas olsem wan smol pul blong wota. Jehova i wantem halpem yumi, mo nating se hem i save finis samting we yumi nidim bifo we yumi askem, be yumi soem se yumi trastem hem taem yumi mekem ol dip prea.”—Moises.\n“Prea i olsem wan rop we Jehova i holem wan en mo mi long nara en blong rop ya. Taem mi prea blong tokbaot ol dip filing blong mi, i olsem se mi stap pulum taet rop ya mo Jehova we i holemtaet narafala en, i stap ansa, nao rop ya we i joenem mitufala i stap kam strong moa.”—Miranda.\n“Sipos yumi no lukaot gud, ol prea blong yumi oli save kam olsem lis blong ol samting we yumi nomo i wantem kasem. Be taem yumi talem tangkiu long Jehova, hemia bambae i mekem yumi glad moa long ol samting we hem i stap givim long yumi. Nao taem yumi prea, yumi no tingbaot yumi nomo, be yumi tingbaot Jehova tu.”—Jeremi.\n“Moa we yumi talem tangkiu long Jehova, bambae yumi soemaot moa se yumi glad long ol samting we hem i stap givim. Taem yumi prea mo talem tangkiu long Jehova, hemia i givhan long yumi blong no tingting tumas long ol trabol blong yumi, be yumi tingbaot moa ol blesing we yumi stap kasem.”—Shelby.\nOL PEPA BLONG FULUMAP\n?Olsem Wanem Blong Kam Gud Moa Long Ol Prea Blong Yu?\n?God i stap lesin long ol prea blong yu? Blong ansa long kwestin ya, yu mas kasem save long samting we Baebol i talem long saed blong prea.


Laef Stori: Mi Tingbaot Faswan Taem We Mi Lavem Jehova | Stadi\nWajtaoa—Blong Stadi | Julae 2015\nLANWIS Albanian American Sign Language Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Colombian Sign Language Croatian Czech Danish Dutch Efik English Estonian Fijian Finnish French Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Jehu Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Korean Sign Language Latvian Lithuanian Luganda Lunda Luo Luvale Macedonian Malagasy Malay Malayalam Marathi Mauritian Creole Maya Mixe Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Silozi Silozi Silozi Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nAnthony Morris III i Talem Stori Ya\nLONG Jun 1970, mi slip long wan hospital long Pennsylvania, Yunaeted Stet. Long taem ya mi gat 20 yia, mo mi joen long wok blong ami, be afta mi kasem wan bigfala sik. Wan dresa i stap jekem blad presa blong mi evri haf aoa. Dresa ya i wari taem hem i stap luk se blad presa blong mi i stap godaon. Mi girap mi askem long hem se: “?Yu yu luk wan man i ded finis?” Hem i lukluk mi mo fes blong hem i kam nogud, mo hem i ansa se: “Nogat, mi neva luk.” Mi ting se bambae mi ded, be nogat mi laef yet. I gud we mi talem sam laef stori blong mi, long yufala.\nFAS TAEM WE MI GO LONG FAET\nLong Julae 1969 mi kasem Vietnam. Oli givim wan wik long mi blong mi lan long taem mo weta blong kantri ya, sem mak olsem ol narafala soldia. Mi stat blong sik, taem mi wok long ples blong katem man long taem blong faet. Mi mi glad blong givhan long olgeta we oli sik mo olgeta we oli karekil. Mo mi wantem kam wan dokta blong katem man.\nOli sanem mi blong wok long wan hospital blong ol soldia long Mekong Delta. Long ples ya, i gat plante helikopta we oli stap karem ol soldia we oli karekil i kam long hospital ya. Mi mi laekem kantri blong mi mo mi laekem blong wok, taswe mi wantem givhan long ol man blong kantri blong mi kwiktaem. Oli sanem ol soldia we oli karekil i go kwiktaem long ol kontena we i gat ekondisen insaed long hem, mo hemia nao ples blong katem man. Long rum ya i gat wan dokta blong katem man, wan dokta blong stikim man i slip, mo i gat tu nes. Olgeta ya oli mekem bes blong olgeta blong sevem laef blong ol soldia ya. Long ol helikopta ya i gat sam bigfala bag we oli no karemaot. Oli talem long mi se insaed long ol bag ya, i gat ol hafhaf bodi blong ol soldia we oli ded taem bom i faerap. Hemia nao faswan stori blong mi, taem mi go long faet.\nMI STAP LUKAOT GOD\nFaswan taem we mi harem gud nius, hemia taem mi yangfala\nFaswan taem we mi harem trutok long ol Witnes blong Jehova, hemia taem mi yangfala. Mama blong mi hem i stadi Baebol wetem ol Witnes, be hem i neva baptaes. Nating se i olsem, mi mi laekem blong joen long ol stadi ya. Wan dei, mi mo step papa blong mi, mitufala i pas long rod mo mi luk wan Haos Kingdom. Afta mi askem long hem se: “?Wanem ya?” Hem i talem long mi se: “!Yu no mas go klosap long ol man ya!” Mi mi lavem hem mo mi trastem hem, taswe mi obei long hem, mo mi no moa joen wetem ol Witnes blong Jehova.\nMi stap tingbaot plante nogud samting we oli hapen, taem mi kambak long Vietnam. From samting ya, mi no moa save soemaot ol filing blong mi. I luk olsem se, i no gat man i kasemsave long ol samting we oli stap hapen long Vietnam. Mi tingbaot samting we ol man oli talem, taem oli stap maj long rod. Oli singaot ol soldia blong Amerika se, ol soldia blong kilim pikinini, from we oli harem wan ripot se ol soldia oli stap kilim ol pikinini we oli no gat fol. Ol samting we oli hapen, oli mekem mi harem se mi nidim blong fren gud wetem God.\nMi stat blong go long ol defdefren jos, blong lukaot God. Mi mi lavem God, be mi no glad long ol samting we mi luk long ol jos ya. Wan dei, mi go long wan Haos Kingdom long Delray Beach, Florida. Faswan taem we mi go long miting, hem i long Sande, Februari 1971.\nTaem mi go insaed long Haos Kingdom, pablik tok i finis, mo mi stap long Wajtaoa Stadi. Mi no tingbaot samting we Wajtaoa i tokbaot, be mi tingbaot se mi luk ol pikinini oli stap lukaotem ol vas, long Baebol blong olgeta. !Samting ya i mekem mi glad tumas! !Mi stap lesin mo mi lukluk nomo! Taem miting i finis, wan brata we i gat samwe 80 yia i kam luk mi. Nem blong hem Jim Gardner. Hem i givim buk ya Trutok Blong Soemaot Rod Blong Itenel Laef mo i askem se: “?Yu yu glad blong tekem buk ya? Mi ansa se yes, mo mitufala i mekem plan blong stadi long Tasde moning, mo hemia faswan taem we mi stadi Baebol.\nLong Sande afta long miting mi mas wok. Mi wok long wan hospital long Boca Raton, Florida, mo mi stat wok long 11 klok long naet kasem 7 klok long moning. I no gat plante sikman long naet ya, ale mi stat blong ridim Trutok buk ya. Wan nes i karemaot buk ya long mi, i lukluk kava blong hem, mo i askem long mi sipos bambae mi kam wan Witnes blong Jehova. Mi karemaot buk long hem mo mi talem long hem se bambae mi kam wan Witnes blong Jehova, nating se mi ridim haf blong buk ya nomo. Hem i gowe long mi, mo mi stap ridim buk ya gogo mi finisim buk ya long naet ya nomo.\nBrata we i mekem Baebol stadi blong mi, hem i wan brata we tabu spirit i makemaot hem mo hem i save Charles Taze Russell\nTaem mi mo Brata Jim i rere blong stadi, mi askem long hem se: “?Bambae yumitu stadi long wanem?” Hem ansa se: “Long buk ya we mi givim long yu.” Mi talem long hem se:“Mi ridim finis.” Long kaen fasin Brata Jim, i talem se: “Ale, i gud yumitu luk fas japta.” Mi mi sek long ol save we mi lanem. Hem i talem long mi blong jekem plante vas long Baebol blong mi, we hem i King James Version. Mi mi lanem ol save long saed blong tru God, Jehova. Mi mo Brata Jim, mitufala i stadi long tri japta long moning ya. Afta long taem ya, mitufala i stadi tri japta evri Tasde moning. Mi mi laekem tumas ol stadi we mitufala i mekem. !Mi mi glad tumas blong stadi wetem wan brata we tabu spirit i makemaot hem mo hem i save Charles T. Russell!\nMi mi stadi blong sam wik nomo, biaen mi go prij. I had blong mi prij long ol haos wanwan, be Brata Jim i givhan long mi blong winim fasin fraet we mi gat. (Ol Wok 20:20) Hem i givhan bigwan long mi blong laekem wok ya. Mi harem se hemia wan blesing we mi kasem, blong mekem wok blong prij. !Mi glad tumas blong stap olsem wan man blong wok blong God!—1 Korin 3:9.\nFASWAN TAEM WE MI LAVEM JEHOVA\nNaoia bambae mi tokbaot wan samting we i sas tumas long mi, hemia faswan taem we mi lavem Jehova. (Revelesen 2:4) Lav we mi gat long Jehova i givhan long mi blong mi stanap strong mo mi fogetem ol rabis memori blong faet mo plante narafala problem.—Aesea 65:17.\nLav we mi gat long Jehova i givhan long mi blong stanap strong mo no tingbaot ol rabis samting we oli hapen long faet mo plante narafala problem\nMi baptaes long Julae 1971 long wan distrik asembli we stamba tok blong hem se: “Divine Name” long Yankee Stadium\nLong 1971, mi aot long haos we papa mo mama blong mi tufala i letem mi blong stap long hem. ?From wanem? !From we step papa blong mi i no wantem se wan Witnes blong Jehova i stap long ples ya! Long taem ya mi nogat plante mane. Hospital i pem mi evri tu wik mo mi yusum mane ya, blong pem ol klos blong mi blong prij. From we mi wantem jenis gud blong mekem wok blong Jehova. Mi gat sam mane we mi sevem long bang, be i stap long Michigan, we i wan narafala taon we mi gruap long hem. Taswe mi slip insaed long trak blong mi blong sam dei. Mi swim mo mi sevem mustas blong mi, long ol smol rum olsem toelet, we oli stap long ples blong fulumap bensin.\nWan dei, mi go long Haos Kingdom sam aoa bifo we miting blong prij i stat. Mi sidaon biaen long ples we ol narafala oli no save luk mi, ale mi tingbaot bakegen ol samting we oli hapen long Vietnam. Mi luk blad, mo mi smelem bodi blong man we i bon long faea mo biaen mi stat blong wari. I olsem se mi save harem mo luk wan yangfala man i stap singaot mo i askem se: “?Bambae mi gohed blong laef? ?Bambae mi mi laef no nogat?” Mi mi save se bambae hem i ded, be mi traem blong mekem hem i harem gud nomo mo mi mekem olsem se evri samting bambae i oraet. Mi sidaon,mo mi stap krae.\nTaem mi kasem trabol long laef, mi traehad blong tingbaot faswan taem we mi lavem Jehova\nMi krae mo mi prea long Jehova. (Ol Sam 56:8) Mi stat blong gat strong tingting long laef bakegen. Mo long ples ya nao, mi luksave se promes ya i nambawan tumas. Jehova bambae i mekem ol yangfala man ya oli laef bakegen mo bambae oli gat janis blong lanem trutok. Laef bakegen bambae i finisim ol fasin we oli mekem man i harem nogud, mo ol samting we oli mekem yumi safa. (Ol Wok 24:15) Taem mi kasem save samting ya, lav we mi gat long Jehova i kam strong moa. Dei ya i wan spesel dei blong mi. Stat long taem ya, taem mi kasem eni trabol long laef, be oltaem mi traehad blong tingbaot faswan taem we mi lavem Jehova.\nJEHOVA I LUKAOTGUD LONG MI\nOl man oli mekem plante nogud samting long taem blong faet, mo mi tu mekem sem samting. Be i gat tu vas long Baebol we oli mekem mi harem gud, taem mi tingbaot tufala. Faswan, hemia Revelesen 12:10, 11, we i talem se yumi winim Setan long paoa blong trutok, mo long paoa blong blad blong Jisas. Nambatu, hemia Galesia 2:20, we i mekem mi tingbaot bakegen se Jisas i ded blong sevem mi. Mi talem tangkiu from sakrefaes blong Jisas Kraes we i mekem se Jehova i save fogivim mi, from ol samting we mi mekem. Taswe naoia tingting blong mi i klin mo mi gat strong tingting blong tokbaot Jehova we i God blong sore.—Hibrus 9:14.\nTaem mi tingtingbak long ol samting we oli hapen long laef blong mi, mi luksave klia we oltaem Jehova i stap lukaotgud long mi. Eksampol, taem we Brata Jim i faenemaot se mi stap slip long trak blong mi, long sem dei ya nomo hem i talem long wan sista we i gat rent haos, blong mi save rentem wan rum long haos blong hem. Mi sua fulwan se Jehova i yusum Brata Jim mo sista ya, blong tufala i lukaotgud long mi. !Jehova i kaen tumas! Hem i lukaotgud long ol man we oli wosipim hem.\nMI LANEM BLONG GAT STRONG TINGTING MO TOKTOK LONG WAES FASIN\nLong Mei 1971 mi mas go long Michigan. Bifo we mi aot long Florida, mi karem plante buk mo magasin long trak blong mi, mo mi ron i go long not. Mi givimaot olgeta buk mo magasin bifo we mi go long Georgia. Mi gat strong tingting blong prij long olgeta ples we mi go long hem. Mi prij long ol man we oli stap long kalabus, mo tu mi givim ol traket long ol man we oli go long ol smol rum olsem toelet, long ples blong spel. Mi no save, sipos wan long ol man we mi prij long hem i i bin kam long trutok.—1 Korin 3:6, 7.\nFastaem we mi lanem trutok, blong talem stret, mi no save toktok long fasin we i waes taem mi toktok wetem ol famle blong mi. Samtaem, mi tok stret long olgeta. Mi lavem tufala brata blong mi tumas, John mo Ron mo taem mi prij long tufala, mi traem fosem tufala blong tufala tu i folem niufala bilif blong mi. Biaen mi mas talem sore long tufala from fasin we mi mekem. Be mi gohed blong prea, se wan dei bambae tufala i kam long trutok. Stat long taem ya, Jehova i givhan long mi blong toktok long waes fasin, taem mi prij mo taem mi tijim ol narafala long Baebol.—Kolosi 4:6.\nOL NARAFALA WE MI LAVEM OLGETA\nFasin blong mi blong fren gud wetem Jehova, i stap fasples blong laef blong mi. Nating se i olsem, i gat sam narafala tu, we mi lavem olgeta tumas, olsem, woman blong mi Susan. Mi wantem mared long wan woman we bambae i givhan long mi blong gohed blong mekem wok blong Jehova. Susan i wan woman we i lavem Jehova tumas. Taem mitufala i stap fren yet, mi go luk hem long haos blong papa mo mama blong hem long Rhode Island. Mi luk hem i stap sidaon long vranda, i stap ridim Wajtaoa mo i jekem olgeta vas blong Baebol we oli stap long Wajtaoa ya. Samting ya i mekem mi mi sek, from we haf blong Wajtaoa we hem i stap ridim, i no blong stadi long hem long taem blong miting. Mi glad tumas, taem mi luk samting ya. Mi luksave se hem i tinghae long fasin blong hem blong fren gud wetem Jehova. Long Disemba 1971, mitufala i mared. Mi glad tumas blong maredem wan woman we i sapotem gud mi. Hem i lavem mi, be hem i lavem Jehova moa. Samting ya i mekem mi glad tumas.\nWoman blong mi Susan, mo tufala boe blong mitufala, Paul mo Jesse\nJehova i givim tu naesfala boe long mitufala, hemia Jesse mo Paul. Jehova i lidim tufala taem tufala i gruap. (1 Samuel 3:19) Tufala tugeta i fren gud wetem hem, mo samting ya i mekem mifala i glad tumas. Tufala i mekem wok blong Jehova fultaem, blong bitim 20 yia finis. Mo tufala i stap gohed yet blong mekem wok blong hem, from we tufala tu i tingbaot fas taem we tufala i lavem Jehova. Mi glad tu long tufala naesfala woman blong tufala boe blong mi, hemia Stephanie mo Racquel. Mi tingbaot tufala olsem ol stret gel blong mi. Mi glad se tufala boe blong mi, tufala i maredem ol woman we oli lavem Jehova wetem fulhat blong olgeta, mo oli laekem blong mekem wok blong Jehova long laef blong olgeta.—Efesas 6:6.\nOlsem wan famle, mifala i glad blong prij long ol teritori we kongregesen i no prij long hem oltaem\nMi mi prij blong 16 yia long Rhode Island, mo long ples ya mi gat plante fren. Mi tingbaot gud ol elda we mi wok wetem olgeta. Mi talem bigfala tangkiu long ol eria elda we oli givhan bigwan long mi. I wan nambawan blesing blong mekem wok blong Jehova wetem ol man we oli lavem Jehova fastaem. Long 1987, mifala i muv i go long wan ples we i gat bigfala nid long hem, hemia long North Carolina. Mo long ples ya tu, mifala i gat plante gudfala fren. *\nMi stap mekem wan miting blong prij taem mi mekem wok blong eria elda\nLong Ogis 2002, mi mo Susan i kasem wan leta blong mitufala i go wok long Betel blong Yunaeted Stet, long Patterson. Mi wok long Seves Dipatmen, mo Susan i wok long ples blong wasem klos. Wan wok we hem i laekem blong mekem. Long Ogis 2005, mi glad blong kasem blesing ya blong kam wan memba blong Hed Kampani. Mi mi harem se mi no naf blong mekem niufala wok ya. Susan i sek long ol wok we oli joen wetem niufala wok ya, mo blong go long ol defdefren ples. Hem i no laekem blong go long narafala ples, long plen.Nating se i olsem, plante taem mitufala i go long ol narafala ples long plen. Ol woman blong ol brata we oli memba blong Hed Kampani, oli givim ol gudfala advaes long hem. Hemia i mekem se hem i gat strong tingting blong givhan long mi. !Mo mi lavem hem tumas from samting ya!\nLong ofis blong mi, i gat ol naesfala foto, we oli mekem mi tingbaot bakegen ol nambawan taem we mi harem gud long hem long laef blong mi. !Mi kasem plante blesing, taem mi traehad blong tingbaot faswan taem we mi lavem Jehova!\nMi glad tumas taem mi joen wanples wetem famle blong mi\n^ par. 30 Blong save moa long saed blong fultaem wok we Brata Morris i mekem yu save luk long Wajtaoa blong 1 Eprel 2006, pej 16.\nMekem Paradaes Long Spirit i Kam Gud Moa\n!‘Bambae i No Longtaem Yufala i Fri’!\nYumi Obei Long Kingdom Blong God\nHemia Ples Blong Wosip Blong Yumi\nLAEF STORI Mi Tingbaot Faswan Taem We Mi Lavem Jehova\nText Ol defren wei blong daonlodem ol buk long intenet WAJTAOA—BLONG STADI Julae 2015\nWAJTAOA—BLONG STADI Julae 2015


?Wanem Trutok Long Saed Blong God?? | Baebol Tij\n?Wanem Trutok Long Saed Blong God?\n?God i rili kea long yu?\n?God i olsem wanem? ?Hem i gat prapa nem blong hem?\n?Yumi save kam fren blong God?\n1, 2. ?From wanem i gud blong askem kwestin?\n?YU YU luk finis, fasin blong ol pikinini blong askem kwestin? Taem ol pikinini oli jes lanem blong toktok, oli askem plante kwestin. Ol ae blong olgeta oli bigbigwan, oli lukluk yu mo oli askem olkaen kwestin olsem se: ?From wanem skae i blu? ?From wanem ol sta oli saen? ?Hu i tijim ol pijin blong singsing? Ating yu yu traem bes blong yu blong givim ansa long kwestin blong olgeta, be i no isi. Plante taem, afta we yu yu ansa, pikinini bambae i askem yet se: ?From wanem?\n2 I no ol pikinini nomo we oli stap askem kwestin. Taem yumi gruap, yumi gohed yet blong askem plante kwestin. Yumi mekem olsem from we yumi wantem faenem stret rod, yumi wantem save long ol denja we yumi mas lukaot long olgeta, no yumi askem kwestin jes blong save samting nomo. Be i luk olsem se plante man oli no moa askem kwestin, antap moa, ol kwestin we oli impoten tumas. I olsem se oli no moa traem faenem ansa blong sam samting.\n3. ?From wanem plante man oli no moa traehad blong faenem ansa long ol kwestin we oli impoten tumas?\n3 Tingbaot kwestin ya we i stap long fored blong buk ya, kwestin we oli stap long fastok blong buk ya, mo bakegen, tingbaot ol kwestin we oli stap long fashaf blong japta ya. Hemia sam impoten kwestin we yumi save askem. Be plante man oli les finis blong traem faenem ansa blong ol kwestin ya. ?From wanem oli stop? ?Yu ting se Baebol i save givim ansa long olgeta? Samfala oli tingting se i had tumas blong traem kasem save long ol ansa we Baebol i givim. Sam narafala oli ting se sipos oli askem ol kwestin ya bambae ol man oli jikim olgeta, nao oli save sem. Mo samfala oli ting se i moagud ol lida blong skul mo ol tija nao oli ansa long ol kwestin ya. ?Olsem wanem long yu?\n4, 5. ?Wanem sam long ol kwestin we oli impoten moa long laef blong yumi? ?From wanem i gud yumi traem faenem ansa long ol kwestin ya?\n4 I sua se yu yu wantem faenem ansa long ol bigfala kwestin long saed blong laef. Ating samtaem yu yu bin tingbaot ol kwestin ya se: ‘?From wanem yumi laef? ?Laef we yumi gat naoia, hemia nomo, no bambae i gat narafala laef yet? ?God i olsem wanem?’ I gud blong askem ol kwestin olsem, mo i impoten we yu traehad gogo yu kasem ol ansa we oli stret mo tru. Tija ya Jisas Kraes, we ol man oli save long hem, i talem se: “Sipos yufala i wantem samting, yufala i mas gohed blong askem, nao bambae yufala i save kasem, mo yufala i mas gohed blong lukaot, nao bambae yufala i save faenem, mo yufala i mas gohed blong kilkilim doa, nao bambae doa i save open long yufala.”—Matiu 7:7.\n5 Sipos yu “gohed blong lukaot” ansa long ol kwestin we oli rili impoten, bambae yu kasem plante gudgudfala frut from. (Ol Proveb 2:1-5) Nomata wanem samting we maet ol man oli bin talem long yu, yu mas save se i gat ansa i stap, mo yu save faenem ol ansa ya long Baebol. I no hadwok tumas blong kasem save long ol ansa ya. Mo tu, ol ansa ya oli save givim wan gudfala fiuja long yu mo oli save mekem yu yu glad. Mo oli save halpem yu blong gat wan laef we i gud naoia. Fastaem, i gud yumi tokbaot wan kwestin we i bin mekem tingting blong plante man i fasfas.\n?GOD I TINGBAOT OL MAN MO HEM I GAT SORE?\n6. ?From wanem plante man oli ting se God i no kea long ol man we oli stap safa?\n6 Maet plante man oli ansa long kwestin ya se ‘Nogat.’ Oli tingting se: ‘Sipos God i rili kea long man, bambae hem i no save letem wol ya i trabol olsem.’ Taem yumi lukluk raon long yumi, yumi luk se wol ya i fulap long ol faet, ol man oli no laeklaekem olgeta nating, mo oli harem nogud tumas. Mo tu, yumi wanwan, yumi stap sik, yumi safa, mo yumi lusum ol fren mo famle long ded. Taswe plante man oli talem se: ‘Sipos God i tingbaot yumi mo ol trabol we yumi kasem, bambae hem i blokem ol samting ya blong oli no hapen long yumi.’\n7. (a) ?Olsem wanem ol lida blong skul oli mekem plante man oli ting se God i no gat sore? (b) ?Baebol i tijim wanem long saed blong ol traem we oli mekem yumi safa?\n7 Wan samting we i moa nogud yet, se samtaem, ol lida blong skul nao oli givim tingting long man se God i no gat sore. ?Oli mekem samting ya olsem wanem? Taem wan trabol i kasem man, ol lida blong skul oli talem se hemia wil blong God. I olsem we oli stap blemem God nao from ol rabis samting we oli stap hapen. ?Be tok ya long saed blong God, hem i tru? ?Baebol i tijim wanem? Jemes 1:13 (NTB) i ansa se: “Taem ol samting oli kam blong traem yufala, bambae yufala i no talem se, ‘Ol samting ya blong traem mi oli kamaot long God.’ From we i no gat samting nogud we i save kam traem God. Mo i no fasin blong God blong traem man.” Taswe, yumi neva mas ting se God nao i stamba blong ol nogud samting we i stap hapen long wol raonabaot long yumi. (Job 34:10-12) I tru, God i letem ol trabol oli hapen long wol. Be fasin ya blong letem trabol i kam, i defren tumas long fasin ya blong mekem trabol.\n8, 9. (a) ?Olsem wanem fasin ya blong letem trabol i stap, i defren tumas long fasin ya blong mekem trabol? (b) ?From wanem i no stret nating blong tok agensem desisen blong God blong letem man i jusum rod we i nogud?\n8 Tingbaot wan papa we i waes mo i gat lav. Hem i gat wan pikinini boe we i bigman finis, be pikinini ya i stap yet long haos blong papa blong hem. Wan dei, pikinini ya i mekem stronghed nao i tekem olting blong hem mo i aot long haos. Papa blong hem i no blokem hem. Ale, pikinini ya i gohed folem rod blong hem, i mekem nogud fasin mo i kasem trabol. ?Yu ting se papa nao i stamba blong ol trabol we i kasem pikinini ya? Nogat. (Luk 15:11-13) Long sem fasin, taem ol man oli jusum blong folem wan rod we i nogud, God i no blokem olgeta. Be biaen, taem ol man ya oli kasem trabol from nogud desisen blong olgeta, i no God we i stamba blong ol trabol ya. Tru ya, i no stret nating blong blemem God from olgeta trabol we i stap kasem ol man.\n9 God i gat ol gudfala risen blong letem ol man oli gohed blong folem nogud rod we oli jusum. God i wokem olgeta samting, hem i waes mo i gat olgeta paoa, taswe, hem i no nid blong eksplenem ol risen ya long yumi man. Be from we God i lavem yumi, hem i wantem we yumi save long ol risen ya. Bambae yumi lanem moa long saed ya long Japta 11. Be naoia i gud yumi mekem tingting blong yumi i klia long samting ya se, God i no stamba blong ol trabol we yumi kasem. !Defren olgeta, hem nomo i save soem rod long yumi blong winim ol trabol!—Aesea 33:2.\n10. ?From wanem yumi save trastem God se bambae hem i karemaot ol nogud frut blong rabis fasin?\n10 Wan narafala impoten samting we yumi mas tingbaot se, God i tabu. (Aesea 6:3) Hemia i min se olgeta tingting, fasin, mo aksen blong hem oli klin. I no gat rong i stap long hem. Taswe, yumi save trastem hem fulwan. Hem i defren olgeta long ol man, we plante taem oli save kam nogud. Nating se wan man i gat hae posisen mo i gat stret fasin, man ya i no gat paoa blong karemaot trabol we ol rabis man oli mekem. Be God i gat olgeta paoa. Hem i naf blong karemaot ol nogud frut blong rabis fasin, mo bambae hem i mekem olsem. !Yes, taem we God i tekem aksen, bambae hem i finisim ol trabol mo nogud fasin blong olwe!—Ol Sam 37:9-11.\n?WANEM TINGTING BLONG GOD TAEM HEM I LUK WE GUDFALA MAN I SAFA?\n11. (a) ?Wanem tingting blong God taem gudfala man i safa? (b) ?Wanem tingting blong God taem hem i luk trabol we yu yu stap kasem?\n11 Taem ol trabol ya i stap gohed yet, God i stap luk ol samting we i hapen long wol mo long laef blong yu. ?Wanem tingting blong hem long ol samting ya? Baebol i tijim se God i “laekem ol fasin we i stret.” (Ol Sam 37:28) Samting ya i min se hem i tingting plante long wanem samting we i stret mo wanem samting we i no stret. Hem i no laekem taem man i mekem i no stret long narafala. Baebol i talem se taem rabis fasin i kam plante long wol ya bifo, “tingting blong [God] i kam nogud” from samting we hem i luk. (Jenesis 6:5, 6) God i no jenis. (Malakae 3:6) Tede tu, hem i no laekem blong luk we ol man oli stap safa long evri ples long wol. Hem i no laekem nating blong luk we man i stap harem nogud. Baebol i talem se: ‘Oltaem hem i stap tingbaot yumi.’—1 Pita 5:7.\n12, 13. (a) ?From wanem yumi save gat ol gudfala fasin olsem lav? ?Lav i pusum yumi blong tingting olsem wanem long saed blong ol samting we oli stap hapen long wol? (b) ?From wanem yu yu sua se God bambae i wantem finisim ol trabol long wol?\n12 ?Olsem wanem yumi save sua se God i no laekem blong luk man i safa? I gat sam nara pruf bakegen. Baebol i tijim se God i wokem ol man blong oli tekem fasin blong hem. (Jenesis 1:26) Taswe, sipos yumi ol man, yumi save wokem ol gudfala fasin, i min se God tu i gat ol gudfala fasin. Tingbaot: ?Yu yu harem gud taem yu luk we ol gudfala man oli stap safa? Sipos yu yu harem nogud taem yu luk we man i mekem i nogud long narafala man, yu save sua se God i harem nogud moa taem hem i luk samting ya.\n13 Wan long ol beswan samting we ol man oli save mekem, hemia se oli save soem lav. Hemia tu wan fasin blong God. Baebol i tijim se “God i stamba blong fasin ya blong lavem man.” (1 Jon 4:8) Yumi gat lav from we God i gat lav. ?Yu ting se lav i save pusum yu blong wantem finisim fasin safa mo ol nogud fasin long wol? ?Sipos yu yu gat paoa blong mekem samting ya, bambae yu mekem? !I sua se bambae yu mekem! Taswe yu save sua se God tu bambae i finisim fasin safa mo ol nogud fasin long wol ya. Ol promes we yu bin ridim long fastok blong buk ya oli no ol drim nomo, mo oli no ol samting we yumi wantem nomo se i kamtru. Ol promes blong God oli rili samting we oli mas kamtru. Be blong yu bilif long ol promes ya yu mas save moa long saed blong God we i mekem ol promes ya.\nGOD I WANTEM WE YU YU SAVE HEM\nTaem yu wantem we narafala i save yu, yu talem nem blong yu long hem. God i talemaot nem blong hem long yumi. Nem ya i stap long Baebol\n14. ?Wanem nem blong God, mo from wanem i gud blong yusum nem ya?\n14 ?Sipos yu wantem se wan man i save yu, wanem faswan samting we bambae yu mekem? Ating bambae yu talem nem blong yu long hem. ?Ale, olsem wanem long God? ?Hem i gat wan nem? Plante skul oli talem se nem blong hem “God” no “Masta” nomo. Be hemia i no ol prapa nem ya. Hemia ol taetel nomo, sem mak olsem ol taetel ya “king” mo “presiden.” Baebol i tijim se God i gat plante taetel. Sam long ol taetel ya hemia “God” mo “Masta.” Be, Baebol i tijim se God i gat prapa nem blong hem. Nem ya hem i Jehova. Ol Sam 83:18 (NW ) i talem se: “Plis yu mekem olgeta oli save se yu, we nem blong yu Jehova, yu nomo yu Hae God long olgeta ples long wol.” Sipos Baebol blong yu i no gat nem blong God long hem, i gud yu ridim toktok we i stap long Diksonari long pej 195-197 blong buk ya. Toktok ya i talem from wanem oli no raetem nem blong God long sam Baebol. Be wan samting we i tru long saed ya se, nem blong God i stap plante taosen taem long ol olfala hanraet blong Baebol. Taswe, Jehova i wantem we yu save nem blong hem mo yu yusum nem ya. Yes, i olsem we hem i yusum Baebol blong talemaot hem long yu.\n15. ?Nem ya Jehova i soemaot wanem long saed blong God?\n15 Nem ya we God i karem, i gat bigfala mining. Nem ya Jehova, i minim se God i save mekem eni promes we hem i talem i kamtru, mo hem i save wok folem eni plan we i stap long tingting blong hem. * Nem blong God i spesel, i no gat nara nem we i olsem. Nem ya i blong God nomo. I gat plante samting we oli soem se Jehova i spesel, i no gat narafala man olsem hem. ?Olsem wanem hem i spesel?\n16, 17. ?Yumi lanem wanem long saed blong Jehova from ol taetel ya: (a) God we i gat ‘Olgeta Paoa’? (b) ?‘King we rul blong hem i stap gogo i no save finis’? (c) ?“Man we i Wokem olgeta samting”?\n16 Taem yumi ridim Ol Sam 83:18 yumi luk we hem i tokbaot Jehova se: “Yu nomo yu Hae God.” Long sem fasin, Baebol i tokbaot Jehova se hem nomo i gat “olgeta paoa.” Revelesen 15:3 i talem se: “[Jehova God], yu yu gat olgeta paoa. Ol wok blong yu oli bigwan olgeta, mo oli gudfala tumas. Yu yu King blong olgeta kantri mo ol fasin blong yu oli stret gud, oli tru.” Taetel ya, God we i gat ‘Olgeta Paoa’, i tijim yumi se Jehova i gat moa paoa i bitim eni narafala laef samting. I no gat narafala man we paoa blong hem i sem mak long paoa blong Jehova; hem nomo i gat paoa we i bigwan olgeta. Long 1 Timoti 1:17, Jehova i karem taetel ya “King we rul blong hem i stap oltaem nomo, gogo i no save finis.” Taetel ya i mekem yumi tingbaot wan narafala samting we i mekem se i no gat man i olsem Jehova. Yes, Jehova nomo we i no gat stat blong hem, hem i bin stap laef olwe. Ol Sam 90:2 i talem se: “Yu yu God we yu stap we yu stap, mo bambae yu save stap oltaem, gogo i no save finis.” ?Yu no ting se ol tok ya oli mekem yumi harem se yumi smol, yumi nating nomo, mo yumi wantem ona long Jehova? !Si!\n17 Wan narafala samting we i mekem se i no gat man i olsem Jehova, hemia se hem nomo i Wokem olgeta samting. Long Revelesen 4:11 yumi ridim se: “Yu yu Masta blong mifala, mo yu God blong mifala. Yu yu mekem olgeta samting evriwan. Mo from we yu yu wantem olsem, yu yu mekem olgeta, nao oli stap, mo oli gat laef. From samting ya, i stret nomo blong ol man oli leftemap nem blong yu, mo blong oli bodaon, oli ona long yu, mo blong oli stap aninit long paoa blong yu oltaem.” !Evri samting we yu save tingbaot, olsem ol enjel long heven, ol sta we oli fulumap skae long naet, ol frut we oli hang long ol tri, mo ol fis we oli swim long solwota no reva, olgeta samting ya oli stap olsem from we Jehova nao i mekem olgeta!\n?YU YU SAVE KAM KLOSAP LONG JEHOVA?\n18. ?From wanem sam man oli harem se oli no save kam klosap long God? ?Be Baebol i tijim wanem?\n18 Sam man oli harem se oli fraet lelebet long Jehova, taem oli ridim ol toktok we i soemaot ol nambawan fasin blong Hem. Oli ting se God i hae tumas mo se oli no save kam klosap long hem, mo oli tingting tu se God i no stap tingbaot olgeta from we oli smol tumas. ?Be tingting ya i stret? Nogat. Baebol i tijim samting we i defren olgeta. Hem i tokbaot Jehova se: “God ya i no stap longwe long yumi nating.” (Ol Wok 17:27) Mo tu, Baebol i pulum yumi blong mekem olsem se: “Yufala i mas stap klosap long God, nao hem bambae i kam stap klosap long yufala.”—Jemes 4:8.\n19. (a) ?Olsem wanem yumi save kam klosap long God, mo wanem gudfala blesing we bambae yumi kasem from? (b) ?Wanem sam gudfala fasin blong God we oli pulum yu yu kam long hem?\n19 ?Yu yu save kam klosap long God olsem wanem? Faswan samting, i gud yu gohed blong mekem samting ya we yu stap mekem naoia—gohed blong lanem moa long saed blong God. Jisas i talem se: “Mo laef ya [we i no save finis], hem i min se man i save yu, we yu nomo yu tru God, mo i save mi, se mi, Jisas Kraes, we yu yu sanem mi mi kam.” (Jon 17:3) !Yes, Baebol i tijim yumi se taem yumi lanem moa long saed blong Jehova mo Jisas, yumi save kasem ‘laef we i no save finis’! Olsem yumi luk finis, “God, hem i stamba blong fasin blong lavem man.” (1 Jon 4:16) Jehova i gat plante narafala gudfala fasin we oli save pulum yumi i go long hem. Baebol i talem se Jehova i wan God we i ‘gat sore long man, mo i stap givhan long man long gladhat blong hem, hem i no save kros kwik, oltaem hem i stap lavem man mo oltaem hem i stap holemstrong promes blong hem.’ (Eksodas 34:6) Hem i ‘gud tumas long yumi, i stap fogivim yumi, i stap tekemaot ol sin blong yumi.’ (Ol Sam 86:5) God i stap mekem tingting blong hem i longfala. (2 Pita 3:9) Hem i stap tru long ol man blong hem. (Revelesen 15:4, NW ) Moa we yu ridim Baebol, moa we bambae yu luk olsem wanem Jehova i soemaot ol fasin ya wetem plante narafala gudfala fasin blong hem bakegen.\n20-22. (a) ?From we yumi no save luk God, samting ya i blokem yumi blong kam klosap long hem? Eksplenem. (b) ?Sam man we oli ting se oli stap halpem yu, maet oli mekem wanem? ?Be yu yu mas mekem wanem?\n20 I tru, yu no save luk God from we hem i wan spirit man. (Jon 1:18; 4:24; 1 Timoti 1:17) Be taem yu stadi Baebol mo yu lanem moa long saed blong hem, bambae yu save hem olsem wan trufala man. Olsem man blong raetem Sam i talem, bambae yu save “lukluk ol gudgudfala fasin blong hem.” (Ol Sam 27:4; Rom 1:20) Moa we yu lanem samting long saed blong Jehova, moa we bambae hem i kam olsem wan trufala man long tingting blong yu. Ale bambae yu lavem hem moa mo yu harem se yu stap klosap long hem.\nLav we wan gudfala papa i gat long ol pikinini blong hem i soemaot fasin blong Papa blong yumi long heven, we lav blong hem i bigwan moa\n21 Bambae yu kasem save moa from wanem Baebol i tijim yumi blong tingbaot Jehova olsem Papa blong yumi. (Matiu 6:9) Hem nao i givim laef long yumi, mo hem i wantem tu se yumi gat wan gudfala laef. I sem mak nomo long wan papa we i gat lav, nao i wantem we ol pikinini blong hem oli gat gudfala laef. (Ol Sam 36:9) Baebol i tijim tu se ol man oli save kam fren blong Jehova. (Jemes 2:23) Tingbaot samting ya: !Yu yu save kam wan fren blong God ya we i Wokem heven mo wol!\n22 Taem yu stap stadi long Baebol, bambae i gat sam man we oli traem stopem yu. Ating olgeta ya oli wari se bambae yu jenisim ol bilif blong yu, ale oli ting se sipos oli blokem yu oli rili stap mekem i gud long yu. Be yu no mas letem wan man i blokem yu blong kam fren blong Jehova, hemia beswan fren we man i save gat.\n23, 24. (a) ?From wanem i gud we yu gohed blong askem ol kwestin long saed blong samting we yu stap lanem? (b) ?Nekis japta bambae i tokbaot wanem samting?\n23 I gat sam samting we, fastaem, bambae yu no kasem save long olgeta. Yu nidim tingting daon blong askem narafala blong halpem yu, mo yu no mas letem sem i blokem yu blong askem help. Jisas i talem se i gud blong gat tingting daon, olsem wan pikinini. (Matiu 18:2-4) Yumi save se ol pikinini oli askem plante kwestin. God i wantem we yu tu yu askem kwestin mo yu faenem ol ansa. Baebol i talem gudfala toktok long saed blong sam man long taem bifo we oli bin wantem tumas blong save God moa. Ol man ya oli jekem gud ol vas blong Baebol blong meksua se samting we oli stap lanem, hemia trutok.—Ol Wok 17:11.\n24 Beswan rod blong save Jehova hemia blong stadi long Baebol. Baebol i wan buk we i defren olgeta long ol narafala buk. ?Hem i defren olsem wanem? Nekis japta bambae i tokbaot samting ya.\n^ par. 15 I gat plante moa save long saed blong mining blong nem blong God mo fasin blong talem nem ya, long Diksonari long pej 195-197.\nGod i stap tingbaot yumi wanwan.—1 Pita 5:7.\nStret nem blong God hemia Jehova.—Ol Sam 83:18, NW.\nJehova i singaot yu blong yu kam klosap long hem.—Jemes 4:8.\nJehova i gat lav, hem i kaengud, mo i gat sore.—Eksodas 34:6; 1 Jon 4:8, 16.\nSerem Serem ?Wanem Trutok Long Saed Blong God?


Jisas Kraes—Hem i Paoa blong God | Stadi\nKraes—Hem i Paoa blong God\n‘Kraes, hem i paoa blong God.’ —1 KORIN 1:24.\n?Wanem gudfala fasin we Jisas i soemaot taem hem i mekem fas merikel?\n?From wanem Jisas i mekem merikel ya we Matiu 14:14-21 i tokbaot?\n?Jisas i soemaot wanem taem hem i kwaetem bigfala win?\n1. ?From wanem Pol i talem se ‘Kraes, hem i paoa blong God’?\nJISAS i soemaot bigfala paoa blong Jehova long spesel fasin. Taem Jisas i stap long wol, hem i mekem plante merikel. Yumi save ridim stori blong ol merikel ya long Baebol, mo oli save mekem bilif blong yumi i strong. (Matiu 9:35; Luk 9:11) Yes, Jehova i givim bigfala paoa long Jisas, taswe aposol Pol i talem se: ‘Kraes, hem i paoa blong God.’ (1 Korin 1:24) ?Be olsem wanem ol merikel blong Jisas oli givhan long yumi?\n2. ?Yumi lanem wanem long ol merikel blong Jisas?\n2 Aposol Pita i talem se Jisas i mekem “ol samting blong sapraes,” no ol merikel. (Ol Wok 2:22) ?Ol merikel ya oli tijim yumi long wanem? Oli soemaot wanem we Jisas bambae i mekem, taem hem rul blong 1,000 yia. Long taem ya, bambae hem i mekem plante moa merikel blong givhan long olgeta man long wol. Mo ol merikel ya oli givhan long yumi blong save gud ol fasin blong Jisas mo Papa blong hem. Long stadi ya, bambae yumi tokbaot 3 merikel blong Jisas, mo bambae yumi luk olsem wanem oli save givhan long yumi tede mo long fiuja.\nMERIKEL WE I TIJIM YUMI BLONG GIVIM SAMTING LONG GLADHAT\n3. (1) ?From wanem Jisas i mekem fas merikel ya? (2) ?Long Kena, olsem wanem Jisas i soemaot se hem i givim samting long gladhat?\n3 Jisas i mekem fas merikel, taem hem i stap long wan mared, long Kena. Yumi no save from wanem, be long taem ya i no bin gat naf waen blong ol man. Ating tufala we i mared i mas harem nogud, from we tufala nao i mas meksua se i gat inaf samting blong evriwan. Meri mama blong Jisas, hem tu i stap long taem ya. ?Yu ting se Meri i askem long Jisas blong i givhan from we hem i save se Jisas i gat paoa blong mekem merikel? I tru se Meri i mas tingbaot ol profet tok we oli tokbaot pikinini blong hem, mo hem i save se bambae oli singaot pikinini blong hem se “Pikinini blong God ya we i hae we i hae.” (Luk 1:30-32; 2:52) Meri mo Jisas i wantem tumas blong givhan long tufala we i mared. Ale, Jisas i tanem 380 lita blong wota i kam waen we i “beswan.” (Ridim Jon 2:3, 6-11.) ?Olsem wanem? ?Jisas i mas mekem merikel ya? Nogat. Hem i mekem olsem from we hem i kea long ol man, mo hem i folem fasin blong Papa blong hem we i stap givim samting long gladhat blong hem.\nJisas i talem se yumi mas lanem blong ‘givim samting long narafala man’\n4, 5. (1) ?Fas merikel blong Jisas i tijim yumi long wanem? (2) ?Merikel long Kena i tijim yumi long wanem long ol samting we bambae oli kam long fiuja?\n4 Jisas i mekem wan merikel blong tanem wota i kam waen we i beswan, mo we i naf blong plante man. ?Yu yu luksave samting we merikel ya i tijim yumi long hem? Jehova mo Jisas tufala i no tingbaot tufala nomo, be tufala i gat nambawan fasin blong givim samting long gladhat. Merikel ya i tijim yumi se Jehova mo Jisas tufala i tingbaot filing blong ol man. Mo tu merikel ya i soemaot se long niufala wol, Jehova bambae i yusum paoa blong hem blong givim plante kakae long yumi, nomata weples yumi stap long hem.—Ridim Aesea 25:6.\n5 !Yu traem tingbaot! I no longtaem, bambae Jehova i givim evri samting we yumi nidim. Wanwan man bambae i gat wan gudfala haos mo gudfala kakae. Yumi wantem talem bigfala tangkiu long Jehova, taem yumi tingbaot ol nambawan samting we bambae hem i givim long yumi long gladhat blong hem, taem wol ya i kam paradaes.\nYumi mekem olsem Jisas taem yumi yusum taem blong yumi blong givhan long narafala (Yu luk haf 6)\n6. ?Jisas i yusum paoa blong hem blong mekem wanem, mo yumi save folem fasin blong hem olsem wanem?\n6 Jisas i neva yusum paoa blong hem blong mekem i gud long hem wan. Yu traem tingbaot taem ya we Setan i traem Jisas blong hem i jenisim ston i kam bred. Jisas i no wantem yusum paoa blong hem blong mekem i gud long hem wan. (Matiu 4:2-4) Be Jisas i glad blong yusum paoa blong hem blong givhan long ol narafala. ?Yumi save folem fasin blong Jisas olsem wanem? Jisas i talem se yumi mas lanem blong ‘givim samting long narafala man.’ (Luk 6:38) Yumi save mekem olsem taem yumi singaot ol narafala oli kam kakae wetem yumi. Yumi save spenem taem afta long miting blong givhan long narafala, maet blong lesin long wan brata we i stap lanem tok blong hem. Mo maet yumi save givhan mo trenem ol narafala pablisa long wok blong prij. Yes, yumi folem fasin blong Jisas, taem yumi mekem samting we yumi naf blong mekem from we yumi wantem tumas blong givhan long ol narafala.\n“EVRIWAN OLI KAKAE GOGO OLI FULAP GUD”\n7. ?Wanem problem we bambae i stap oltaem long wol ya we Setan i rul long hem?\n7 Problem ya we man i pua i stat bifo finis. Jehova i talem long ol man Isrel se: “Oltaem bambae i gat ol laen blong yufala we oli puaman.” (Dutronome 15:11) Plante handred yia biaen, Jisas i talem se: “Ol puaman bambae oli stap oltaem wetem yufala.” (Matiu 26:11) ?Jisas i wantem talem se bambae i gat puaman oltaem long wol ya? Nogat. Be hem i wantem talem se long wol ya we Setan i rul long hem, bambae i gat puaman oltaem. !Be laef long niufala wol bambae i defren olgeta! Bambae i no moa gat puaman. !Olgeta man bambae oli gat plante kakae mo bambae evriwan i harem gud!\n8, 9. (1) ?From wanem Jisas i fidim plante taosen man? (2) ?Wanem tingting blong yu long merikel ya?\n8 Man blong raetem Sam i tokbaot Jehova se: “Yu stap givim plante kakae long olgeta, mo yu stap mekem olgeta evriwan oli harem gud.” (Ol Sam 145:16) Taem Jisas i stap long wol, hem i folem gud fasin blong Papa blong hem. Mo plante taem, hem i givim samting we ol narafala oli nidim. Hem i no mekem ol samting ya blong soemaot se hem i gat paoa, be hem i mekem from we hem i wantem tumas blong givhan long ol man. I gud yumi tokbaot Matiu 14:14-21. (Ridim.) Ol man oli aot long ol taon mo oli wokbaot i go blong luk Jisas. (Matiu 14:13) Long sapa, ol disaepol oli wari long ol man ya from we oli slak mo oli hanggri. Ale oli talem long Jisas blong i sanemaot ol man ya, blong oli go pem kakae blong olgeta. ?Jisas i mekem wanem?\n9 Jisas i fidim 5,000 man wetem ol woman mo ol pikinini, long 5 bred mo 2 fis nomo. ?From wanem Jisas i mekem merikel ya? Hemia from we hem i lavem ol man tumas mo i sore long olgeta. I sua se kakae we Jisas i givimaot long ol man ya i plante we i plante, from we ol man ya oli “kakae gogo oli fulap gud.” Mo kakae ya i givhan long olgeta blong oli gat paoa blong wokbaot i gobak long haos blong olgeta. (Luk 9:10-17) Mo afta we oli fulap gud, ol disaepol oli fulumap ol hafkakae long 12 basket.\n10. ?Wanem bambae i hapen long puaman long fiuja?\n10 Plante taosen man oli pua from we ol rula blong wol ya oli tingbaot olgeta nomo mo oli gat kruked fasin. Sam Kristin brata mo sista oli no gat naf kakae. Be i no longtaem, ol man we oli obei long Jehova bambae oli laef long wan wol we i no moa gat kruked fasin mo puaman. Jehova i Hae God mo hem i gat paoa blong givim evri samting we man i save harem gud long hem. Mo hem i wantem tumas blong mekem olsem. Hem i promes se i no longtaem, bambae hem i finisim ol nogud samting we i stap mekem man i harem nogud.—Ridim Ol Sam 72:16.\nJisas i wantem yusum paoa blong hem blong mekem i gud long yumi\n11. ?From wanem yu sua se Kraes bambae i yusum paoa blong hem blong mekem i gud long man? ?From samting ya, yu yu wantem mekem wanem?\n11 Jisas i stap long wol blong 3 yia haf, mo long taem ya, hem i mekem sam merikel, be i no long fulwol. (Matiu 15:24) Be naoia Jisas i King, mo bambae hem i givhan long olgeta man taem hem i rul blong 1,000 yia. (Ol Sam 72:8) Ol merikel we Jisas i mekem, oli mekem yumi suagud se hem i wantem yusum paoa blong hem blong mekem i gud long yumi. I tru se yumi no gat paoa blong mekem ol merikel. ?Be yumi save mekem wanem? Yumi save yusum taem mo paoa blong yumi blong talemaot ol nambawan promes blong Baebol long ol man. Hemia nao wok blong yumi ol Witnes blong Jehova. (Rom 1:14, 15) Taem yumi tingting gud long ol samting we Jisas bambae i mekem i no longtaem, bambae yumi wantem tumas blong go talemaot long ol narafala.—Ol Sam 45:1; 49:3.\nJEHOVA MO JISAS I GAT PAOA LONG OLGETA SAMTING\n12. ?From wanem Jisas i savegud olsem wanem ol samting oli wok?\n12 Taem God i mekem wol ya mo evri samting we i stap long hem, Jisas i ‘stap klosap long hem, olsem nambawan man blong wok blong hem.’ (Ol Proveb 8:22, 30, 31, NW; Kolosi 1:15-17) Taswe Jisas i savegud olsem wanem ol samting blong wol oli wok. Hem i save olsem wanem blong yusum mo bos long ol samting we oli stap raonabaot long yumi.\n?Wanem i mekem yu sapraes long paoa blong Jisas blong mekem merikel? (Yu luk haf 13, 14)\n13, 14. Yu talem wan stori we i soemaot se Kraes i gat paoa long ol samting we oli stap raonabaot long yumi.\n13 Taem Jisas i stap long wol, hem i soemaot se God i givim paoa long hem, taem hem i bos long ol samting we oli stap raonabaot long yumi. Yu traem tingbaot taem ya we Jisas i kwaetem wan bigfala win. (Ridim Mak 4:37-39.) Wan man blong stadi long Baebol i tokbaot Grik tok ya we long buk blong Mak oli tanem i kam “bigfala win,” se i minim strong win no hariken. Hem i wan bigfala win we i kam wetem dak klaod, ol strong win, tanda, mo bigfala ren. Taem bigfala win ya i pas, hem i spolem evri samting. Matiu i tokbaot strong win ya se i “wan bigfala win.”—Matiu 8:24.\n14 Yu traem tingbaot taem ya: Ol bigfala wef oli bangem bot mo wota i stap go insaed. Nating se i gat bigfala noes blong win mo bot i muvmuv olbaot, be Jisas i slip from we hem i taed tumas. Be ol aposol oli fraet mo oli wekemap Jisas, oli talem se: “!Yumi lus nao!” (Matiu 8:25) ?Jisas i mekem wanem? Hem i girap mo i tok long win mo long solwota i se: “!I naf! !Yu stap kwaet!” (Mak 4:39) Nao bigfala win ya i finis, mo “olgeta samting i kwaet.” !Hemia wan nambawan stori we i soemaot se Jisas i gat paoa long ol samting we oli stap raonabaot long yumi!\n15. ?Jehova i soemaot olsem wanem se hem i save bos long ol samting raonabaot long yumi?\n15 Jehova nao i givim paoa long Jisas, taswe yumi save se God i gat olgeta paoa blong bos long ol samting raonabaot long yumi. Bifo we Bigfala Wota i ron, Jehova i talem se: “Seven dei nomo i stap, nao bambae mi mekem bigfala ren i kam. Bambae i ren foti dei mo foti naet.” (Jenesis 7:4) Mo tu long Eksodas 14:21, yumi ridim se: “Hae God i mekem is win i blu strong, i kam seraot solwota ya.” Mo tu long Jona 1:4 i talem se: “Hae God i mekem bigfala win i blu, i mekem solwota i raf we i raf we klosap sip ya i brok.” I gud tumas blong save se long niufala wol, Jehova bambae i bos oltaem long olgeta samting raonabaot long yumi.\n16. ?From wanem yumi harem gud se Jehova mo Jisas i gat paoa blong bos long ol samting we oli stap raonabaot long yumi?\n16 Yumi harem gud tumas blong save se Jehova mo Jisas i gat paoa blong bos long ol samting raonabaot long yumi. Taem Jisas i rul blong 1,000 yia, olgeta man we oli laef long wol bambae oli stap gud, we i no gat wan samting i save spolem olgeta. Bambae i no moa gat wan disasta we i save spolem ol man, olsem hariken, tsunami, volkeno mo etkwek. Bambae yumi no moa fraet long ol disasta from we “God i mekem ples blong hem wetem ol man.” (Revelesen 21:3, 4) Yumi sua se Jehova bambae i givim paoa long Jisas blong i bos long ol samting raonabaot long yumi, taem hem i rul blong 1,000 yia.\nYUMI FOLEM FASIN BLONG GOD MO KRAES\n17. ?Yumi save mekem wanem blong yumi folem fasin blong God mo Kraes?\n17 I tru se yumi no save blokem ol disasta. Jehova mo Jisas nomo tufala i save mekem. Be i gat wan samting we yumi save mekem. Yumi save mekem samting we Ol Proveb 3:27 i talem. (Ridim.) Taem ol Kristin brata blong yumi oli harem nogud, yumi save givim ol samting we oli nidim long laef mo yumi leftemap tingting blong olgeta blong oli save harem gud bakegen. (Ol Proveb 17:17) Yumi save givhan long olgeta afta we wan disasta i kasem olgeta. Wan wido woman we hariken i spolem haos blong hem i talem se: “Mi mi glad tumas blong stap long ogenaesesen blong Jehova, from we hem i givim samting we mi nidim long laef mo tu ol samting we oli save mekem bilif blong mi i strong.” Wan narafala sista we i no mared, hem i harem nogud tumas taem bigfala win i spolem haos blong hem. Afta we ol brata oli wokem gud haos blong hem, hem i talem se: “!Mi mi harem gud tumas! I no gat wan tok we mi save talem blong eksplenem glad blong mi.” Hem i talem se: “!Tangkiu Jehova!” Yes, yumi harem gud tumas we ol brata mo sista blong yumi oli kea gud long ol narafala. Be antap moa, yumi harem gud tumas se Jehova mo Jisas tufala i kea gud long yumi.\n18. ?Wanem i mekem yu sapraes taem yu luk fasin blong Jisas blong yusum paoa blong hem?\n18 Taem Jisas i stap long wol, hem i pruvum se hem nao i “paoa blong God.” Be hem i neva yusum paoa blong hem blong mekem ol narafala oli sapraes no blong mekem i gud long hem nomo. Defren olgeta, Jisas i yusum paoa blong hem blong mekem ol merikel from we hem i lavem ol man. Bambae yumi tokbaot moa long nekis stadi.\n‘Kraes, hem i paoa blong God’: Jehova i givim paoa long Jisas blong mekem ol merikel. Jisas i tanem wota i kam waen, hem i fidim plante taosen man wantaem, mo hem i kwaetem bigfala win\nRul blong Kraes blong 1,000 yia: Afta long Bigfala faet blong God long Amagedon, Jisas bambae i rul blong 1,000 yia. Long taem ya, bambae hem i mekem plante moa merikel blong givhan long olgeta man long wol


1 Korin 15 | Baebol Long Intenet | Niu Wol Translesen\nFas leta i go long Korin 15:1-58\nJisas i laef bakegen (1-11)\nBilif i stanap long laef bakegen (12-19)\nKraes i laef bakegen hemia i olsem wan promes (20-34)\nBodi we i mit mo blad, bodi we i spirit (35-49)\nBodi we i no save roten mo bodi we i no save ded samtaem (50-57)\nPlante wok blong mekem long wok blong Masta (58)\n15 Ol brata, mi wantem yufala i tingbaot gud nius ya we mi talemaot long yufala+ mo we yufala i agri long hem mo yufala i stap holemtaet yet. 2 Sipos yufala i holemstrong long gud nius ya we mi talemaot long yufala, God bambae i yusum gud nius ya blong sevem yufala. Sipos yufala i no mekem olsem, i blong nating nomo we yufala i kam man blong bilif. 3 Ol impoten samting we mi lanem, mi tijim yufala finis long hem, mo ol samting ya oli olsem: Ol Tok Blong Baebol oli talem se Kraes i ded from sin blong yumi,+ 4 mo oli berem hem.+ Mo long namba 3 dei+ hem i laef bakegen+ olsem we Ol Tok Blong Baebol oli talem.+ 5 Mo hem i kamtru long Kefas,*+ mo biaen long ol twelef aposol.+ 6 Biaen hem i kamtru long bitim 500 brata long semtaem nomo,+ plante long olgeta ya oli stap wetem yumi yet, be sam narafala oli slip finis long ded. 7 Biaen hem i kamtru long Jemes,+ mo biaen bakegen long olgeta aposol.+ 8 Laswan olgeta, hem i kamtru long mi+ we mi olsem wan pikinini we i no bon long stret taem blong hem. 9 Mi mi daon moa long ol narafala aposol mo i no stret nating blong ol man oli singaot mi se aposol, from we fastaem, mi stap spolem kongregesen blong God.+ 10 Be from kaen fasin blong God, mi mi kam wan aposol. Mo mi mi wok had moa i winim ol narafala aposol, blong mekem se i no blong nating we God i kaen long mi. Be i tru, i no mi ya we mi wok, be kaen fasin blong God we i stap long mi, hem nao i wok. 11 Mo nating we yufala i kasem gud nius ya long mi, o long olgeta ya, be i gat wan tok nomo we mifala evriwan i stap talemaot, mo we yufala i bilif finis long hem. 12 Be sipos mifala i stap talemaot se Kraes i laef bakegen long ded,+ ?from wanem sam long yufala oli talem se ol dedman oli no save laef bakegen? 13 Sipos i tru se ol dedman oli no save laef bakegen, hemia i min se Kraes i no laef bakegen. 14 Mo sipos Kraes i no laef bakegen, yumi stap prij blong nating nomo. Mo bilif blong yufala tu i blong nating nomo. 15 Mo tu, sipos i tru se ol dedman oli no save laef bakegen, hemia i min se mifala i stap giaman, from we mifala i stap talemaot se God i mekem Kraes i laef bakegen+ be i no tru.+ 16 Sipos ol dedman oli no save laef bakegen, Kraes tu i no laef bakegen. 17 Mo tu, sipos Kraes i no laef bakegen, bilif blong yufala i blong nating nomo, mo yufala i stap yet long sin blong yufala.+ 18 Mo olgeta ya tu we oli joen long Kraes be oli stap slip long ded, oli lus olwe.+ 19 Sipos long laef ya nomo, yumi putum tingting blong yumi long Kraes, sore tumas long yumi, laef blong yumi i nogud moa i bitim laef blong ol narafala man. 20 Be i no olsem, Kraes ya i laef bakegen finis. Long olgeta we oli stap slip long ded, hem i faswan blong laef bakegen, hem i olsem fasfrut blong garen.+ 21 Wan man nomo i mekem se ded i kasem olgeta man.+ Long sem fasin, wan man nomo i mekem se olgeta dedman oli save laef bakegen.+ 22 Olgeta man we oli joen long Adam oli ded.+ Long sem fasin, olgeta man we oli joen long Kraes bambae oli laef bakegen.+ 23 Olgeta wanwan bambae oli laef bakegen, be long oda: Faswan, hemia Kraes we i olsem fasfrut blong garen,+ mo biaen, olgeta man blong Kraes bambae oli laef bakegen long taem we hem i stap.*+ 24 Nao long en, bambae hem i spolem gud olgeta gavman, olgeta haeman, mo olgeta we oli gat paoa, nao bambae hem i givimbak Kingdom i go long God blong hem, we i Papa blong hem.+ 25 Be hem i mas rul olsem king gogo kasem we God i putum olgeta enemi oli stap daon aninit long leg blong hem.+ 26 Mo bambae hem i finisim laswan enemi, hemia ded.+ 27 Baebol i talem se: God “i putum olgeta samting oli stap daon aninit long leg blong Kraes.”+ Be taem hem i talem se ‘olgeta samting oli stap daon,’+ i klia se i no stap tokbaot God ya we i putum olgeta samting oli stap aninit long paoa blong hem.+ 28 Be taem olgeta samting bambae oli stap aninit long paoa blong Pikinini ya, bambae Pikinini ya tu i putum hem wan aninit long paoa blong God ya we i bin putum olgeta samting oli stap aninit long paoa blong hem,+ nao God bambae i hed long olgeta samting.+ 29 Sipos i tru se ol dedman oli no save laef bakegen, ?olsem wanem long olgeta ya we oli baptaes long ded?+ ?From wanem oli baptaes long baptaes ya? 30 ?From wanem oltaem* yumi stap putum laef blong yumi long denja?+ 31 Ol brata, mi mi glad tumas long yufala ol disaepol blong Masta blong yumi, Kraes Jisas. From samting ya, mi mi talem tru long yufala se evri dei, mi mi rere blong fesem ded. 32 Sipos mi bin faet agensem ol wael animol long Efesas+ olsem ol narafala man oli stap mekem,* ?bambae mi winim wanem? Sipos ol dedman oli no save laef bakegen, “i gud yumi kakae mo yumi dring, from we tumoro bambae yumi ded.”+ 33 Yufala i no mas letem ol narafala oli lidim yufala i go krangke. Ol rabis fren oli save spolem ol gudfala fasin.+ 34 Tingting blong yufala i mas wekap, yufala i mas mekem samting we i stret, mo yufala i no mekem sin, from we sam long yufala oli no gat save blong God. Mi mi toktok olsem blong mekem yufala i sem. 35 Be maet wan man i save askem se: “?Ol dedman bambae oli laef bakegen olsem wanem? ?Bambae oli laef long wanem kaen bodi?”+ 36 !Yu yu no gat hed! Samting we yu planem, i mas ded fastaem, blong i save gru. 37 Mo taem yu planem wit, yu saksakem sid, i no samting we i gru finis, nomata se hem i sid blong wit o wan narafala sid bakegen. 38 Nao God i mekem sid ya i gat gru olsem we hem i wantem. Mo hem i givim niufala bodi we i stret long ol sid ya wanwan. 39 Olgeta bodi oli no sem mak, i gat bodi blong man, i gat bodi blong ol animol olsem buluk, i gat bodi blong ol pijin, mo i gat bodi blong fis. 40 I gat ol bodi we oli blong heven,+ mo i gat ol bodi we oli blong wol.+ Be glori blong ol bodi we oli blong heven oli naes, mo ol bodi we oli blong wol oli naes tu, be long wan defren rod. 41 Glori blong san, glori blong mun, mo glori blong ol sta, i defdefren be oli naes.+ Mo glori blong ol sta wanwan i defdefren be olgeta tu oli naes. 42 Taem man i laef bakegen long ded, bambae i sem mak. Bodi blong hem we oli putum long graon i kam roten, be taem hem i laef bakegen, bodi blong hem i no moa save roten.+ 43 Bodi ya we oli berem, ol man oli lukluk nogud long hem, be taem i laef bakegen, hem i kasem glori.+ Bodi ya we oli berem i no gat paoa, be taem i laef bakegen, hem i gat paoa.+ 44 Bodi ya we oli berem, hem i mit mo blad, be taem i laef bakegen, bodi ya i spirit. Sipos i gat bodi we i mit mo blad, i gat bodi we i spirit tu. 45 Baebol i talem se: “Fas man ya Adam, hem i kam wan man* we i laef.”+ Mo las Adam, hem i kam wan spirit we i givim laef.+ 46 Be bodi we i spirit, hem i no faswan. Bodi we i mit mo blad, hem nao i faswan, nao biaen bodi we i spirit. 47 Fas man, hem i blong wol mo hem i kamaot long das,+ be seken man, hem i blong heven.+ 48 Olgeta ya we oli kamaot long das, oli sem mak long man ya we i kamaot long das. Mo olgeta ya we oli blong heven, oli sem mak long man ya we i blong heven.+ 49 Mo olsem we yumi sem mak long man ya we i kamaot long das,+ bambae yumi sem mak tu long man ya we i blong heven.+ 50 Ol brata. Mi mi talem long yufala se bodi we hem i mit mo blad i no save go long Kingdom blong God. Long sem fasin, bodi we i save roten, i no save go long ples we bodi bambae i neva roten long hem. 51 !Yufala i luk! Mi talem wan tabu tokhaed long yufala: I no yumi evriwan we bambae yumi slip long ded, be yumi evriwan bambae yumi jenis+ 52 wantaem nomo, olsem we yu satem ae, hemia long taem we saon blong laswan trampet i kamaot. Saon blong trampet ya bambae i kamaot,+ mo ol dedman bambae oli laef bakegen long bodi we i no save roten samtaem, mo bambae yumi jenis. 53 Bodi we i save roten i mas jenis i kam bodi we i no save roten,+ mo bodi we i save ded i mas jenis i kam bodi we i no save ded samtaem.+ 54 Be taem bodi we i save roten i jenis i kam bodi we i no save roten, mo bodi we i save ded i jenis i kam bodi we i no save ded samtaem, ol tok blong Baebol bambae oli kamtru, we oli talem se: “Hem i solemdaon ded blong olwe.”+ 55 “Ded, ?wehem paoa blong yu? Ded, ?wehem pin blong yu?”+ 56 Pin we i stap mekem man i ded, hemia sin,+ mo sin i kasem paoa long Loa.*+ 57 !Be yumi talem tangkiu long God from we Masta blong yumi Jisas Kraes, hem i mekem we yumi win!+ 58 Taswe ol gudfala brata, yufala i mas stanap strong+ we i no gat wan samting i muvum yufala. Oltaem yufala i mas gat plante wok blong mekem+ long wok blong Masta, from we yufala i save se wok ya we yufala i stap mekem, i mas gat frut blong hem.+\n^ NT: “evri aoa.”\n^ MNT: “Sipos long tingting blong man, mi stap faet agensem ol wael animol long Efesas.”\n^ NT: “kam wan sol.”\n^ NT: “mo Loa i givim paoa long sin.”\n1 Korin 15


Oli Glad Nomo Blong Mekem Wok Long Nowei | Stadi\nLANWIS Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Isoko Italian Japanese Kannada Kazakh Kikongo Kikuyu Kimbundu Kinyarwanda Kirghiz Korean Kwangali Kwanyama Latvian Lingala Lithuanian Luo Macedonian Malagasy Malay Maltese Marathi Maya Mongolian Myanmar Ndebele Ndonga Nepali Ngabere Niuean Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Silozi Silozi Slovenian Solomon Islands Pidgin Spanish Sranantongo Swahili Swati Swedish Tagalog Tahitian Tatar Telugu Tetun Dili Thai Tigrinya Tiv Tongan Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Waray-Waray Wolaita Xhosa Yoruba Zapotec (Isthmus) Zulu\nROALD mo woman blong hem, Elsebeth, tufala i gat klosap 50 yia. Tufala i gat wan gudfala laef long Bergen, we hem i namba tu bigfala taon blong kantri ya Nowei. Tufala i gat tu pikinini, Isabel mo Fabian. Fofala ya i stap mekem gudfala wok long kongregesen. Roald i wan elda, mo Elsebeth i wan paenia, mo Isabel wetem Fabian tufala i pablisa.\nBe long Septemba 2009, Roald mo famle blong hem oli mekem plan blong go stap wan wik long wan ples we i nidim man blong prij. Roald mo Elsebeth, wetem Fabian, we long taem ya i gat 18 yia, trifala i go long provins blong Finnmark, long not blong Nowei. Ples ya hem i stap antap long Arctic Circle, mo i ples we i kolkol tumas. Long provins ya, oli joen wetem sam narafala brata mo sista blong prij long wan vilej we nem blong hem Kjøllefjord. Roald i glad tumas blong kam prij long ples ya. Be taem ol dei oli stap pas, hem i harem olsem se wan wik i no naf. ?Wanem i hapen?\nWAN KWESTIN WE I MEKEM HEM I SEK\nRoald i stori se: “Brata Mario, we i paenia long provins blong Finnmark, i askem long mi sipos mifala i glad blong muf i go stap long taon ya Lakselv. Long taon ya, i gat wan kongregesen blong 23 pablisa.” Taem Mario i askem samting ya, Roald i sek. Hem i talem se: “Mi mo Elsebeth, mitufala i bin tokbaot finis se maet wan dei bambae mitufala i muf i go stap long wan narafala ples blong givhan long ol brata long wok blong prij. Be mitufala i tingting se, bambae mitufala i mekem samting ya nomo taem tufala pikinini i bigwan mo tufala i aot long haos.” Roald i prij smoltaem nomo long eria ya, be hem i luksave se ol man oli wantem tumas blong save Jehova. Oli nidim we man i givhan long olgeta naoia. Hem i tingtingbak long taem ya i se: “Kwestin blong Mario i mekem tingting blong mi i wok tumas. Mi tingting gogo, mi no save slip long naet.” Mario i tekem Roald mo famle blong hem oli go long Lakselv. Oli aot long Kjøllefjord, oli ron 240 kilometa long trak i go saot, kasem Lakselv. Mario i wantem we Roald mo famle blong hem oli mas luk smol kongregesen we i stap long taon ya.\nTaem oli kasem Lakselv, wan brata we nem blong hem Andreas, i tekem olgeta oli goraon blong lukluk ples mo Haos Kingdom. I gat tu elda long ples ya, mo Andreas i wan long tufala. Ol brata mo sista oli welkamem gud famle ya, mo oli talem se oli wantem tumas we famle ya i muf i kam stap long ples ya blong givhan long wok blong Kingdom. !Andreas i smael mo i talem se, hem i faenem wan wok finis blong Roald mo Fabian! ?Famle ya bambae i mekem wanem?\n?BAMBAE OLI MEKEM WANEM DESISEN?\nTaem Fabian i luk ples ya, hem i tingting se: “Mi no wantem nating blong kam stap long ples ya.” Hem i harem nogud from we hem i mas lego ol gudfala fren blong hem long Bergen, mo hem i tingting se i had long hem blong kam stap long wan smol taon olsem. Mo tu, hem i tingbaot se hem i no finis skul yet. Hem i stap skul blong kam wan man blong fiksimap lektrik. Isabel (we long taem ya i gat 21 yia) hem i gat defren tingting. Taem oli askem long hem sipos hem i glad blong muf i go stap long ples ya, hem i talem se: “!Hemia nao samting we mi mi wantem mekem longtaem finis!” Be biaen hem i talem se: “Taem mi tingting plante long samting ya, mi stap tingbaot se, ‘?I gud mi go no mi stap? ?Olsem wanem long ol fren blong mi? Maet bambae mi sore long olgeta. Maet i moagud mi stap nomo long kongregesen blong mi, i bitim we mi go long wan ples we i had, mo we mi no save wanem samting bambae i hapen.’” ?Olsem wanem long Elsebeth? Hem i talem se: “Mi harem olsem se Jehova nao i stap askem long mifala blong mekem wok ya. Be long semtaem, mi stap tingbaot haos blong mifala we mifala i jes mekem i kam niu bakegen. Mifala i stap long haos ya 25 yia finis, mo mi tingbaot olgeta samting we mifala i pem.”\nElsebeth mo Isabel\nRoald mo famle blong hem, oli prij wan wik long ples ya finis, nao oli gobak long Bergen. Be oli stap tingbaot yet ol brata mo sista long Lakselv, nating se oli stap 2,100 kilometa longwe. Elsebeth i talem se: “Mi prea plante long Jehova, mo mi toktok oltaem wetem ol fren we mifala i mitim olgeta long Lakslev. Mifala i sanem ol foto long mifala mo mifala i tokbaot ol stori blong prij.” Roald i talem se: “I had long mi blong muf i go stap long narafala ples. Mi nidim taem blong tingbaot samting ya. Mo tu, mi mas tingting gud se sipos mifala i muf, ?bambae mi lukaot long ol nid blong famle olsem wanem? ?Bambae mifala i mekem olsem wanem blong kasem mane we mifala i nidim blong laef? Mi prea plante long Jehova mo mi storian wetem famle blong mi mo ol narafala brata we oli bigman long trutok.” Fabian i tingtingbak long taem ya i se: “Mi tingting plante long samting ya gogo, mi luksave se mi no gat wan gudfala risen nating blong talem se mi no save go. Mi prea plante long Jehova, ale sloslo tingting blong mi i kam strong moa se mi wantem go.” ?Olsem wanem long Isabel? Hem i wantem rere bifo we hem i go, taswe hem i stat paenia long Bergen. Hem i paenia sikis manis, mo i stadi plante long Baebol, ale hem i harem se hem i rere nao blong muf i go long narafala ples.\nOLI MEKEM PLAN BLONG GO\nAfta we Roald mo famle blong hem oli tingting long ol samting ya finis, oli mekem plan blong go. Roald i gat wan wok we hem i laekem, mo pei blong hem i gud. Be hem i askem long bos blong hem blong i spel long wok blong wan yia. Bos blong hem i no wantem we hem i aot longtaem olsem. Ale tufala i agri se bambae Roald i wok tu wik, i spel sikis manis, ale i wok tu wik bakegen, mo i spel sikis manis bakegen. Roald i talem se: “Pei blong mi i godaon bigwan, be i naf yet blong mifala i pem ol samting we mifala i nidim.”\nElsebeth i stori se: “Man blong mi i talem se mifala i mas traem faenem wan haos long Lakselv, olsem nao bambae mifala i letem man i rentem haos blong mifala long Bergen. Ol samting ya oli tekem taem mo oli no isi blong mekem, be mifala i winim. Afta we smol taem i pas, tufala pikinini i faenem smol wok, mo tufala i givhan long mitufala blong pem ol kakae mo transpot.”\nIsabel i talem se: “Taon ya i smol tumas, taswe i no isi long mi blong faenem wan wok we i save givhan long mi blong mekem wok blong paenia. Samtaem mi harem olsem se bambae mi neva faenem wan wok.” Isabel i glad nomo blong mekem enikaen wok we hem i faenem. Long wan yia nomo hem i wok long naen defren wok. Be samting ya i givhan long hem blong pem ol samting we hem i nidim. ?Olsem wanem long Fabian? Hem i talem se: “Blong finisim skul blong mi, mi mas faenem wan kampani we i glad blong trenem mi long wok blong fiksimap lektrik. Mi glad we mi gat janis blong mekem samting ya long Lakselv. Biaen, mi pasem eksam blong mi mo mi faenem wan haftaem wok.”\nSAM NARAFALA WE OLI LUKAOT ROD BLONG PRIJ MOA\nMarelius mo Kesia i stap prij long wan woman Sami long Nowei\nMarelius mo woman blong hem, Kesia, tufala tu i wantem go long wan ples we i nidim moa man blong prij. Marelius, we naoia i gat 29 yia, i talem se: “Ol tok long ol asembli wetem stori blong olgeta we oli paenia, oli pulum mi blong mi wantem mekem moa wok.” Be woman blong hem, Kesia, we naoia i gat 26 yia, hem i harem se i had blong lego ol famle blong hem. Hem i talem se: “Mi laekem famle blong mi tumas, mo mi harem nogud blong stap longwe long olgeta.” Mo tu, Marelius i stap wok fultaem blong pembak lon we oli bin mekem blong pem haos blong olgeta. Hem i talem se: “Mitufala i prea plante. Mitufala i askem long Jehova blong i givhan long mitufala blong mitufala i naf blong jenisim tingting blong mitufala. Ale Jehova i givhan, mo mitufala i harem se mitufala i naf blong muf i go stap long narafala ples.” Tufala i stadi plante long Baebol, samting ya i givhan long tufala. Biaen, tufala i salem haos blong tufala, mo tufala i lego ol wok blong tufala. Nao long Ogis 2011, tufala i muf i go stap long Alta, wan taon long not blong Nowei. Taem tufala i kasem ples ya, tufala i faenem smol wok we bambae i givhan long tufala blong mekem wok blong paenia. Marelius i lukaot long mane blong wan kampani, mo Kesia i wok long wan stoa.\nKnut mo Lisbeth, tufala i bitim 30 yia finis. Tufala i ridim plante stori long Yearbook we i tokbaot ol brata mo sista we oli go stap long ol ples we i nidim moa man blong talemaot Kingdom. Lisbeth i talem se: “Ol stori ya oli mekem we mi tu mi wantem go wok long wan narafala kantri. Be mi fraet lelebet from we mi no gat wan spesel save, mo mi ting se mi no naf blong mekem samting ya.” Nating se i olsem, tufala i traem tingbaot sam rod blong mekem tingting ya blong tufala i kamtru. Knut i talem se: “Mitufala i salem smol haos blong mitufala, ale mitufala i go stap wetem mama blong mi. Samting ya i givhan long mitufala blong sevem mane. Biaen, mitufala i muf i go long Bergen, blong stap wetem mama blong Lisbeth. Long ples ya, mitufala i joen long wan Inglis kongregesen. Mitufala i stap wan yia wetem kongregesen ya. Samting ya i givhan long mitufala blong luk olsem wanem mitufala i save stap long wan kongregesen we oli toktok narafala lanwis.” Smoltaem biaen, Knut mo Lisbeth tufala i harem se tufala i rere nao blong muf i go stap long wan narafala kantri. Mo tufala i muf i go long wan ples we i longwe long Nowei. Tufala i go stap long Uganda long Afrika. Evri yia, tufala i stap kambak long Nowei blong wok tu manis, ale tufala i gobak. Long rod ya, taem tufala i gobak long Uganda, tufala i gat mane we tufala i nidim blong prij evri dei.\n‘YU TRAEM TRASTEM JEHOVA, BAMBAE YU LUK SE HEM I GUD’\n“Famle blong mifala i joen gud moa.”—Roald\nOl brata mo ol sista ya we oli glad blong go wok long narafala ples, ?oli kasem wanem gudfala samting? Roald i talem se: ‘Taem mi mo famle blong mi, mifala i kam long smol taon ya, mifala i luk se mifala i mekem plante samting wanples i bitim taem we mifala i bin stap long Bergen. Famle blong mifala i joen gud moa. Mo mitufala i glad tumas blong luk we ol pikinini blong mitufala oli fren gud moa wetem Jehova. Mo tu, mifala i luksave se tingting we mifala i gat long mane mo ol samting blong bodi, i jenis. Mifala i no moa tingting tumas long ol samting ya. Oli no moa impoten tumas olsem fastaem.’\nTaem oli stap long kongregesen blong Lakselv, oli go prij long wan vilej we nem blong hem Karasjok. Ol man long vilej ya oli kolem olgeta ol Sami. Ol man ya oli kamaot long not blong ol kantri ya Nowei, Swiden, Finlan, mo Rasia, mo oli toktok prapa lanwis blong olgeta. From we Elsebeth i wantem prij long ol man ya, hem i tekem wan kos blong lanem lanwis blong olgeta. Naoia Elsebeth i save toktok lanwis ya smol. ?Wanem tingting blong hem long wok blong prij long ples ya? Hem i glad tumas long wok ya, i se: “Mi gat sikis Baebol stadi. !Mi glad we mi glad tumas blong stap long ples ya!”\nNaoia, Fabian i wan paenia mo i mekem wok blong man blong givhan tu. Hem i talem se hem mo Isabel, tufala i givhan long tri yangfala long kongregesen we tufala i go stap long hem. Oli pulum trifala blong oli joen moa long ol wok blong kongregesen. Naoia trifala i wok strong long wok blong prij. Long trifala ya, i gat tu we tufala i baptaes finis mo tufala i mekem wok blong haftaem paenia long manis Maj 2012. Wan long trifala ya, klosap i bin lego trutok. Hem i talem tangkiu long Fabian mo Isabel, se tufala i givhan long hem blong i strong bakegen. Fabian i talem se: “Toktok blong yangfala ya i tajem hat blong mi. !Taem yu gat janis blong givhan long wan man olsem, yu harem i gud tumas!” Isabel i talem se: “Taem mifala i kam stap long ples ya, mi luk se tok ya i tru tumas se ‘yu traem trastem Jehova, bambae yu luk se hem i gud.’” (Sam 34:8, NW) Isabel i talem tu se: “!Mo, blong talem stret, laef long ples ya i no hadwok tumas, mifala i gat gudtaem!”\nLaef blong Marelius mo Kesia i gud moa, nating se tufala i no gat plante samting. Kongregesen we tufala i go stap long hem, naoia i gat 41 pablisa blong hem. Marelius i talem se: “Taem mi tingtingbak long ol samting we mitufala i jenisim long laef blong mitufala, samting ya i leftemap tingting blong mi. Mifala i talem tangkiu long Jehova, se mitufala i gat janis blong kam mekem wok blong paenia long ples ya. I no gat wan narafala samting we i save mekem mi mi glad moa.” Kesia i talem se: “Mi lanem fasin ya blong trastem Jehova fulwan. Mo Jehova i lukaot gud long mitufala. I tru se mi stap longwe long ol famle blong mi, be mi luk se samting ya i gud. Naoia, taem mi luk olgeta bakegen, mi glad moa long olgeta. Mi no sore nating long desisen blong mitufala.”\nKnut mo Lisbeth i stap mekem stadi wetem wan famle long Uganda\n?Olsem wanem long Knut mo Lisbeth we tufala i stap long Uganda? Knut i stori se: “Mifala i mas lan long wan niufala ples mo wan kalja we i defren. Problem blong wota, problem blong lektrik, ol sik, be i oraet nomo, mitufala i gohed. !Mitufala i glad tumas from we mitufala i gat plante Baebol stadi!” Lisbeth i talem se: “Mifala i ron long trak haf aoa nomo blong go kasem ol ples ya we ol man oli neva harem gud nius. Taem mifala i kasem ol ples ya, mifala i luk we ol man oli stap ridim Baebol, mo oli stap askem mifala blong mifala i tijim olgeta. !Taem yu tijim Baebol long ol man we tingting blong olgeta i stap daon, samting ya i save mekem we yu harem gud tumas!”\n!Yu traem tingbaot Jisas Kraes, we hem i Lida blong yumi! !Taem hem i luk se wok blong prij i stap go kasem plante moa ples long wol, i sua se hem i glad tumas! Tru ya, ol man blong God oli glad nomo blong mekem wok ya we Jisas i talem se: “Yufala i mas go long ol man long olgeta ples long wol, blong pulum olgeta oli kam man blong mi.”—Mat. 28:19, 20.\nOl rul blong Baebol oli save givhan long yu, blong yu rere blong go long ol ples we i nidim moa man blong talemaot gud nius:\nI gud yu prea long Jehova, blong yu wantem go long ol ples we i nidim moa man blong prij. Mo i gud yu prea blong yu save gat “waes.”—Prov. 3:21; Fil. 2:13; Jem. 1:5.\nYu askem long ol Kristin we oli waes, blong oli givim sam advaes long yu. “Sipos man i go joen long ol waes man, bambae hem i save kam waes.”—Prov. 12:15; 13:20.\nYu mekem ol plan blong yu. “Man we i mekem gudfala plan mo i stap wok strong long hem, hem i save kasem plante samting.”—Prov. 21:5.\nYu gohed, yu folem plan blong yu. “Yu mas mekem ol fasin we i gud.”—Sam 37:3.\n!Taem yu mekem olgeta samting ya, yu save sua se Jehova bambae i blesem ol traehad blong yu! —Prov. 16:3.\nKasem Wan Mak Long Wok Blong God Ekspiriens Blong Ol Witnes Blong Jehova\nSerem Serem Oli Glad Nomo Blong Mekem Wok Long Nowei\nw13 1/15 ol pej 3-6\nToktok Ol defren wei blong daonlodem ol buk long intenet WAJTAOA—BLONG STADI Jenuware 2013\nSerem Serem WAJTAOA—BLONG STADI Jenuware 2013


Hapi Famle—Wok Tugeta\nTaem yutufala i wok tugeta, i olsem tu paelot long wan plen we tufala i folem sem plan\nTaem hasban mo waef i wok tugeta, tufala i olsem tu paelot long wan plen we tufala i folem sem plan. Taem tufala i fesem hadtaem, tufala i tingbaot se tufala tugeta i mas winim, be i no tufala wanwan.\nRUL BLONG BAEBOL: “Tufala i no moa tu, be wan bodi nomo.”—Matiu 19:6.\n“Mared i no blong wan man nomo. Hasban mo waef i mas wok tugeta blong gat wan hapi mared.”—Kristofa.\nTaem wan problem i kamaot, hasban mo waef we i no wok tugeta, bambae tufala i agensem tufala i bitim we tufala tugeta i traem winim. Ol smosmol problem bambae oli kam ol bigfala problem we i had tumas blong winim.\n“Impoten samting long wan gudfala mared, se tufala i mas wok tugeta. Sipos mi mo hasban blong mi i no wok tugeta, bambae i olsem we mitufala i serem wan rum nomo be mitufala i no mared. Mitufala i stap tugeta be mitufala i no gat wan tingting long ol impoten desisen.”—Aleksandra.\nJEKEM YU WAN\n?Mi mi ting se evri mane we mi winim i “blong mi nomo”?\n?Mi mas aot smoltaem long hasban o waef blong mi, blong mi harem gud fulwan?\n?Mi mi stap longwe long famle blong hasban o waef blong mi, nating se hem i laekem olgeta?\nYUTUFALA I TOKBAOT\n?Mitufala i wok gud tugeta long wanem?\n?Mitufala i save kam gud moa long wanem?\n?Mitufala i save mekem wanem blong harem gud blong wok tugeta?\nTingbaot sipos yutufala i stap plei tenis, we yu stap long wan saed blong net, mo hasban o waef blong yu i stap long narasaed. Long mared, ?yutufala i save mekem wanem blong stap long sem saed nomo?\nI moagud yu tingting se, ‘?Olsem wanem mitufala i save win?’ i bitim, ‘?Olsem wanem mi mi save win?\n“Yu no tingbaot weswan long yutufala i rong. I moa impoten we yutufala i gat pis mo joen gud.”—Etan.\nRUL BLONG BAEBOL: “Yufala i no mas tingbaot yufala nomo, be yufala i mas tingbaot ol narafala man tu.”—Filipae 2:3, 4.